
Cu mult timp în urmă, într-o galaxie departe, departe... 


Prolog 


Pe puntea de comandă a unui crucişător al Republicii care plutea deasupra 
lumii îngheţate Iceberg III din sistemul Calamari, Maestrul Jedi Plo Koon se afla în 
fața unei holograme a Maestrului Yoda. 

— Tulburătoare această veste este, spuse Yoda. Sistemul Calamari crucial 
pentru stabilitatea Republicii este. 

— Am reuşit să-l împiedicăm pe Generalul Grievous să invadeze sistemul, 
raportă Plo Koon. Forţele noastre l-au învins aici, la Iceberg III, iar navele sale par să 
fi fost alungate din zonă. 

— Responsabili pentru uciderea Regelui Kolina, Separatiştii au fost? întrebă 
Yoda. 

— Nu există nicio dovadă care să susțină că au fost implicaţi, răspunse Plo 
Koon. Cu toate astea, Regele Kolina a fost singurul care a menținut pacea între Mon 
Calamari şi Quarreni. Dacă Mon Cala cade în mâinile Separatiştilor, nu numai că 
pierdem un aliat important, dar pierdem şi accesul la minele lor de minereu. 

— Critic pentru apărarea flotei noastre minereul din Mon Cala este, adăugă 
Yoda. În mâinile Separatiştilor, să cadă, nu trebuie. 

— Mon Calamarii şi consiliul Quarren ţin o sesiune de urgență pentru a alege 
un nou lider, spuse Plo Koon. 

— Pe cineva să medieze, să trimitem, trebuie, spuse Yoda. Senatoarea Amidala 
la Mon Cala va merge. 


Capitolul 1 


În adâncul Teritoriilor din Inelul Exterior se afla lumea Mon Cala, o lume de 
apă nu departe de planeta de gheață Iceberg III. Această planetă alb-albăstruie 
găzduia mai multe specii de viețuitoare subacvatice, în principal războinicii Quarreni 
şi vecinii lor iubitori de pace, Mon Calamarii. 

Mon Calamarii aveau un aspect asemănător cu cel al peştilor. Aveau corpuri 
umanoide cu pielea de culoarea somonului, mâini palmate şi capete înalte. Aveau, de 
asemenea, ochi uriaşi, asemănători cu ai peştilor, care se puteau mişca independent 
unul de celălalt, permițându-le să privească în două direcţii diferite în acelaşi timp. 
Puteau să respire la fel de uşor în afara apei ca şi în apă. 

Quarrenii erau, de asemenea, umanoizi, dar cu capete mari, asemănătoare 
unor calamari, având multiple tentacule care le atârnau pe față. Spre deosebire de 
Mon Calamari, Quarrenii aveau guri mici, cu doi dinţi ca nişte colți de fiecare parte şi 
o limbă lungă şi subțire care ieşea între ei. 

Mon Calamarii şi Quarrenii trăiau separat în oraşe submarine masive 
construite printre coralii şi rocile care se ridicau de pe fundul adânc al mării. 

Cele două rase se străduiseră întotdeauna să mențină o coexistență paşnică, 
dar pe măsură ce Războiul Clonelor se intensifica în întreaga galaxie, Mon Calamarii 
şi Quarrenii se treziră curând la capete diferite ale peisajului politic. 

Sub Regele Yos Kolina, Mon Cala - Mon Calamari şi Quarreni - fusese mult 
timp unită în sprijinul Republicii Galactice şi al Jedilor. Dar când Regele Kolina 
fusese găsit ucis, în mod misterios, Quarrenii profitaseră de ocazia de a se elibera de 
sub conducerea Mon Calamari şi ceruseră propriul lor lider Quarren. 

Mon Calamarii au respins revendicările lor şi au insistat ca tânărul fiu al 
Regelui, Prințul Lee-Char, să fie instaurat ca Rege de drept al întregii Mon Cala. 

Alianța Separatistă era un grup de lumi care respingeau guvernarea Republicii. 
Condusă de sinistrul Conte Dooku, puterea şi influența ei se răspândiseră în 
întreaga galaxie. Scopul ei era să distrugă Republica Galactică şi Ordinul Jedi, care 
servea ca protector al Republicii. Separatiştii se infiltraseră în secret în lumile 
Republicii şi manipulau guvernele pentru a le întoarce de partea lor în război. 

De la moartea Regelui Kolina, liderii Republicii Galactice se temeau că Mon 
Cala ar putea cădea sub influența Separatiştilor. 

O adunare de urgenţă a liderilor Mon Calamari şi Quarreni fusese convocată 
pentru a discuta despre viitorul Mon Cala. Temându-se că Quarrenii nu-l vor 
recunoaşte pe Prințul Lee-Char ca Rege de drept al Mon Cala, Mon Calamarii 
ceruseră ca Senatul Republicii să intervină în favoarea lor. 

Deşi era politica Republicii să nu se implice în politica internă a niciunei lumi, 
Senatul se oferise să o trimită pe Senatoarea galactică de pe planeta prietenă Naboo, 
Padme Amidala, pentru a observa şi, dacă era nevoie, pentru a oferi sfaturi. 
Însoţitorul ei era Cavalerul Jedi Anakin Skywalker. Padme Amidala era un membru 
tânăr, dar foarte respectat al Senatului Galactic. În calitate de Senator, era de 
datoria ei să ajute la medierea disputelor dintre lumile Republicii. 

După ce sosiră pe Mon Cala, Padme şi Anakin călătoriseră în adâncurile apei 
până la camerele legislative din oraşul Mon Calamari. Protejaţi de un echipament de 
scufundare la mare adâncime care le permitea să respire, Padme şi Anakin priviră 


cum sala uriaşă se umplea de delegați Mon Calamari şi Quarreni. Simţiseră deja 
tensiunea din sală, înainte ca discuțiile oficiale să înceapă. 

— Mon Calamarii şi Quarrenii abia dacă îşi vorbesc între ei, spuse Padme. 

— Sau dacă o fac, nu spun nimic deosebit de frumos, adăugă Anakin. 

— Nu înțeleg cum au putut lucrurile să se înrăutățească atât de repede, spuse 
Padme. Quarrenii şi Mon Calamarii s-au ciondănit întotdeauna, dar asta pare mult 
mai mult decât atât. 

De cealaltă parte a sălii, Anakin văzu un Karkarodon puternic, asemănător 
unui rechin, înotând prin mulțime. Karkarodonii erau creaturi umanoide de pe 
planeta Karkaris - o lume a apelor dintr-un sistem nu departe de Mon Cala. Aveau 
fălci masive, dinți ascuțiți ca briciul şi erau războinici neînfricați. Anakin îl 
recunoscu pe Karkarodon ca fiind Comandantul Separatist Riff Tamson. 

— Trebuie să fie aici în calitate de ambasador al Contelui Dooku, spuse 
Anakin. Cred că încep să înțeleg ce se întâmplă aici. Şi nu-mi place cum arată. 

Anakin privi cum Tamson înotă în spatele delegației Quarrene. 

— O să fiu cu ochii pe el, spuse Anakin. Dacă Dooku şi-a trimis unul dintre 
Comandanții săi, presupun că armata lui nu e prea departe. 

— Aminteşte-ți că suntem într-o misiune diplomatică, Anakin, spuse Padme. 
Doar pentru că Separatiştii au trimis un ambasador nu înseamnă că trebuie să 
începi să arunci lucruri în aer. 


Odată cu sosirea lui Tamson, Quarrenii deveniră mai agresivi şi mai sfidători. 

— Stăpânirea Mon Calamari trebuie să ia sfârşit, anunță unul dintre liderii 
Quarreni. 

— Aţi prosperat cu toţii sub conducerea noastră, răspunse un delegat Mon 
Calamari. 

— Dar acum această domnie a luat sfârşit, adăugă un alt delegat Quarren. 
Este timpul pentru o schimbare! 

Sala începu să se transforme în anarhie. Delegații din ambele tabere începură 
să strige. 

— Domnia Prințului a fost prestabilită! strigă o voce Mon Calamari. 

— Jos monarhia! strigară mai mulți Quarreni. 

— Ne vom apăra dreptul de a avea un Rege Mon Calamari! ripostă o voce. 

Vocile Quarrenilor continuară. 

— Vrem un Rege Quarren! Jos Mon Calamarii! Putere pentru Quarreni! 

Anakin şi Padme schimbară priviri îngrijorate. Nu părea să existe prea multe 
şanse ca Mon Calamarii şi Quarrenii să ajungă vreodată la o înțelegere. 

Atunci, tânărul Prinț Lee-Char se ridică şi încercă să calmeze mulțimea. 

— Sunt devotat să îi servesc atât pe Quarreni, cât şi poporul meu, Mon 
Calamari, spuse el. 

Pentru o clipă, toţi cei din sală încetară să se mai certe şi toți ochii se 
concentrară asupra Prințului. 

— Linişte! strigă Riff Tamson din spate, apoi înotă spre Prinţ. Nu ţi-ai câştigat 
dreptul de a vorbi la această adunare! 

Prințul, care nu era mai mult decât un copil, se retrase, intimidat de 
Comandantul Separatist. Un soldat Mon Calamari se aruncă în față, blocându-l pe 


Karkarodon. 

— Nu ai niciun cuvânt de spus în această chestiune, Ambasadorule, spuse 
Căpitanul Ackbar. Eşti aici doar în calitate de observator al Separatiştilor. 

Tamson se întoarse cu fața spre Mon Calamari. 

— Nu uita că mă aflu aici la cererea Quarrenilor pentru că voi, Căpitane, ați 
cerut prezența Republicii. 

Înfuriat, Ackbar se apropie de Comandantul Separatist. Înainte ca Ackbar să-şi 
atingă ținta, Anakin înotă şi îl imobiliză. 

Padme privi cum Nossor Ri, liderul Quarrenilor, se îndreptă spre ei. 

— Prințul Lee-Char nu are nici experiența, nici cunoştinţele necesare pentru a 
conduce, spuse el, arătând spre tânărul Mon Calamari. Băiatul va duce planeta la 
ruină. 

— Te rog, îl imploră Padme pe Nossor Ri. Aţi venit astăzi aici în speranța de a 
găsi un compromis. Eu încă mai cred că se poate ajunge la unul. Spune-mi, ce poate 
face Republica pentru a ajuta la menținerea păcii? 

— Republica nu are ce căuta aici, răspunse Nossor Ri. Această problemă este 
între Quarreni şi Mon Calamari. lar Quarrenii refuză să sprijine încoronarea unui alt 
Rege Mon Calamari. Îmi pare rău. 

— Dar trebuie să înțelegeţi..., începu Padme, însă Tamson o întrerupse. 

— Părerea mea este că Quarrenii nu mai au treabă aici, spuse Tamson înainte 
să se întoarcă să plece. 

Delegații Quarreni începură să iasă din sală, lăsându-i pe Mon Calamari să se 
gândească la ce va urma. 

Anakin se întoarse spre Căpitanul Ackbar. 

— Haide, Căpitane, trebuie să-l contactăm pe Maestrul Yoda. Cu Separatiştii 
implicați, am sentimentul că situația nu se va termina în mod paşnic. 

După ce toată lumea părăsi sala, Prințul Lee-Char se aşeză şi îşi plecă capul. O 
mână ateriză pe umărul lui Lee-Char. Prințul îşi ridică încet capul şi îl văzu pe 
Nossor Ri stând deasupra lui. 

— Tatăl tău a fost prietenul meu de încredere, spuse Nossor Ri. Îmi pare rău 
pentru pierderea suferită. 

Lee-Char şi Nossor Ri schimbară o privire solemnă înainte ca Quarrenul să 
înoate, îndepărtându-se. 


Capitolul 2 


Fregata Republicii plutea în spaţiu deasupra lui Mon Cala. La bordul navei, 
Anakin, Padme şi Căpitanul Ackbar discutau cu hologramele Maeştrilor Yoda şi Mace 
Windu. 

Jedii erau de mult timp pacificatori în toată galaxia. Rolul lor fusese 
întotdeauna acela de a sfătui şi proteja. Odată cu apariția Războiului Clonelor, Jedii 
îşi asumaseră roluri de lideri militari. Consiliul Jedi, care îşi avea sediul pe planeta 
Coruscant, comanda masiva armată de soldați clone a Republicii. Şeful Consiliului 
era înțeleptul Maestru Yoda. El şi Mace Windu supravegheau toate operaţiunile 
militare ale Republicii prin intermediul sistemului holo din sălile Consiliului. 

Maeştrii Jedi ascultară în linişte cum Anakin raporta rezultatul întâlnirii dintre 
Quarreni şi Mon Calamari. 

— Hmm..., spuse Yoda. Inevitabil, acest război civil este? 

— Din păcate da, Maestre Yoda, răspunse Căpitanul Ackbar. 

— Separatiştii au trimis un ambasador pentru a-i agita pe Quarreni şi exact 
asta a făcut, adăugă Anakin. Nu a existat nicio cale de înțelegere cu niciunul dintre 
delegații Quarreni. 

În cele din urmă, Senatoarea Amidala li se adresă Jedilor. 

— E doar o chestiune de timp până când Quarrenii se va retrage din Republică, 
spuse ea. Trebuie să facem ceva pentru a împiedica acest lucru să se întâmple. Prea 
multe lumi au abandonat deja Republica. 

— Vremuri tulburi sunt. Yoda dădu din cap în semn de acord. În spatele 
acestui lucru, Contele Dooku cred că se află. 

— Sistemul Mon Calamari încă face parte din Republică, adăugă Mace Windu. 
Această planetă nu trebuie să cadă în mâinile Separatiştilor. Îi voi trimite pe 
Maestrul Fisto şi pe Padawana ta, Ahsoka Tano, împreună cu o companie de clone. 
Vor fi alături de tine până la sfârşitul zilei. Între timp, Căpitane, adună trupele Mon 
Calamari şi pregăteşte-te pentru un asalt Quarren. 


Oraşul subacvatic Mon Calamari era plin de activitate când sosi Căpitanul 
Ackbar. Vestea iminentului război civil se răspândise rapid prin oraş. 

În timp ce se grăbea în interiorul unuia dintre numeroasele tuburi de transport 
transparente care făceau legătura între clădirile oraşului, Ackbar privi cum lumea se 
grăbea să adune orice fel de alimente şi provizii pe care le putea strânge. Se temu că 
haosul şi revoltele vor izbucni în curând în tot oraşul. Când se apropie de reşedinţa 
regală, Căpitanul Ackbar văzu gărzile Mon Calamari care îi escortau pe Prințul Lee- 
Char şi pe Senatoarea Meena Tills spre un balcon securizat. 

Tânărul Prinț privit oraşul în haos, străduindu-se să înțeleagă totul. Cu tatăl 
său dispărut, lumea de pe Mon Cala îşi pierduse speranța. Simţea că nu mai putea 
face nimic pentru a-şi ajuta poporul. Fără vreun cuvânt, Senatoarea Tills veni şi îl 
întoarse cu spatele la scena nebună de sub palat. 

Căpitanul Ackbar aşteptă în poziție de drepți ca Prinţul să-l observe. 

— Căpitane, vă rugăm să ne puneţi la curent cu situația militarilor, ceru 


Senatoarea, în timp ce stătea în mod protector lângă Prinţ. 

— Trupele sunt în curs de adunare, doamnă Senator, raportă Ackbar. Garda 
oraşului a fost deja mobilizată şi mă aştept ca toate forțele de rezervă să fie activate 
până la sfârşitul zilei. 

— Să sperăm că nu vom avea nevoie de ele, Căpitane, răspunse Senatoarea 
Mon Calamari. 

— De acord, replică Ackbar, deşi era sigur că poporul său va intra în curând în 
război. 

— Căpitane, am ceva foarte important ce vreau să faci, adăugă Senatoarea. Îţi 
încredințez siguranța Prințului Lee-Char. Trebuie să rămâi în permanenţă lângă el, 
ca gardă de corp personală. 

Căpitanul Ackbar nu ştiu ce să îi răspundă Senatoarei. El era soldat, nu gardă 
de corp. Locul lui era în prima linie, protejând poporul Mon Calamari. 

— Doamnă Senator, dacă băiatul este..., începu Ackbar să răspundă, dar 
Senatoarea îl întrerupse. 

— Suntem în pragul unui război civil, spuse ea. lar acest băiat este 
Comandantul Suprem al armatei Mon Calamari. Depinde de tine să te asiguri că 
rămâne în siguranţă şi că se poate descurca. 

— Cu tot respectul, doamnă Senator, spuse Ackbar, uitându-se la tânărul care 
stătea lângă el, Prințul nu este pregătit să conducă o armată. Are nevoie de pregătire. 

— V-aţi primit ordinele, Căpitane. 

Spunând asta, Senatoarea Tills se întoarse şi plecă înotând. Căpitanul se uită 
la tânărul băiat, nesigur cum să se descurce cu această misiune. 

Prințul se uită înapoi la Ackbar. 

— Aveţi dreptate, Căpitane. Nu sunt instruit să conduc o armată. Nu sunt în 
poziția de a conduce poporul nostru. 

Pe Ackbar îl duru să-l audă pe Prinţ spunând aceste cuvinte. Lee-Char era 
viitorul Rege al Mon Calamari. Era de datoria Căpitanului Ackbar să-l pregătească pe 
tânărul Prinț pentru rolul său de conducător al Mon Cala. 

— Haideţi, Înălțimea Voastră, îi spuse Ackbar lui Lee-Char. Avem un război de 
câştigat. 


Adânc sub apă se afla oraşul Quarren. Era un loc întunecat şi neliniştitor pe 
care puţini Mon Calamari îl vizitau. Quarrenii preferau colțurile întunecate şi 
peşterile sinuoase de pe fundul mării. Deasupra clădirilor înalte care ieşeau în 
spirală dintre corali, escadroane de droizi subacvatici Separatişti înotau pe lângă mai 
multe nave de foraj Trident uriaşe, asemănătoare unor calamari. 

Navele de foraj Trident erau ambarcaţiuni de asalt subacvatice, invizibile pe 
sistemul de senzori, care se mişcau prin apă ca o caracatiță sau ca un calmar, cu 
picioarele lor, asemănătoare tentaculelor, care le propulsau. Navele transportau, de 
asemenea, mai multe legiuni de droizi subacvatici mortali. 

Droizii subacvatici semănau cu super droizii de luptă B2, dar erau mai eleganți 
şi concepuțţi pentru lupta subacvatică. Erau înarmaţi cu tunuri laser retractabile, iar 
picioarele lor se puteau transforma în elice care îi deplasau cu mare viteză. 

La bordul navei de comandă Trident, Riff Tamson se afla în fața unei 
holograme a Contelui Dooku, liderul Separatist. Dooku fusese cândva Maestru Jedi, 


înainte să cedeze în fața părții întunecate şi să abandoneze Ordinul. Devenise în 
curând unul dintre cei mai nemiloşi adversari cu care se confruntaseră Jedii. 

— Armata s-a adunat, îi raportă Tamson lui Dooku. 

— Bine lucrat, Tamson. Dar liderul Quarren? întrebă Dooku. 

— Liderul Quarren e sută la sută de acord cu planul nostru, răspunse Tamson. 
Va preda planeta în mâinile voastre, aşa cum ați spus că va face. 

Contele Dooku aprobă din cap. 

— Foarte bine, Comandante. Până la urmă, planeta va fi sub controlul tău. 
Procedaţi conform planului. 


Grupuri de oficiali Mon Calamari se adunară îngrijoraţi în capitală. În sala 
tronului tatălui său, Prinţul Lee-Char stătea în fața mulțimii revoltate. Senatoarea 
Tills şi Căpitanul Ackbar îşi ocupară locurile alături de Prinţ, în timp ce Anakin şi 
Padme priveau din culise. 

Prințul înotă nervos în față pentru a se adresa Adunării Mon Calamari. 

— Ştiu că mulți dintre voi sunt de acord cu Quarrenii. Sunteţi de acord că sunt 
prea tânăr pentru a conduce, începu Lee-Char. Dar vă asigur că îmi voi folosi toată 
puterea şi toate abilităţile pentru a ne conduce prin această provocare. Suntem un 
popor măreț şi voi face tot ce pot pentru a negocia pacea fără vărsare de sânge. Nu 
există niciun motiv să credem că Quarrenii vor ataca. 

Mulțimea se linişti în timp ce îşi asculta Prințul. Aveau nevoie să creadă că va 
fi pace. Dintr-o dată, o explozie zgudui sala tronului. Căpitanul Ackbar se îndreptă 
rapid spre fereastră. Afară, văzu droizii subacvatici şi nave de foraj Trident coborând 
asupra oraşului. 

— Este un atac! strigă el în timp ce se îndrepta spre Print. 

Padme şi Anakin erau deja lângă Lee-Char când se întoarse Ackbar. 

— Haideţi, Înălțimea Voastră, spuse Ackbar. Trebuie să vă ducem în siguranță. 

Plouă cu moloz în timp ce Ackbar şi Padme îl escortau pe Prinţ spre cea mai 
apropiată ieşire. Anakin îşi folosi Forța şi devie molozul care cobora spre ei. Odată 
ieşiţi din cameră, urmăriră cum se mobiliza armata Mon Calamari. Soldaţii fuseseră 
prinşi cu garda jos şi se străduiau să creeze o barieră defensivă în jurul oraşului. 

Ackbar ştia că Quarrenii veneau după Prinţ. Trebuia să-l țină în siguranță. 


Capitolul 3 


Exploziile făcură ravagii în tot oraşul. Soldaţii Quarreni, călare pe 
minisubmarine care semănau cu motocicletele speeder subacvatice, străbăteau 
labirintul de clădiri ale oraşului, în timp ce escadroane de droizi subacvatici îşi 
croiau drum pe străzile acestuia. Era o invazie în toată regula. 

— Căpitane, trebuie să-i ducem pe Prinţ şi pe Senatoare în siguranță, spuse 
Anakin în timp ce el şi Căpitanul Ackbar îi conduceau pe Padme şi pe Prinţul Lee- 
Char din sala tronului şi îi scoteau în oraş. Aici, în câmp deschis, suntem fără 
apărare. 

— Garda oraşului ar fi trebuit să stabilească un perimetru în jurul centrului 
oraşului, răspunse Căpitanul Ackbar. Asta e cea mai bună opţiune a noastră. 

— Tu eşti cel care conduce, Căpitane, spuse Anakin. Eu voi rămâne deoparte şi 
îi voi supraveghea pe Prinț şi pe Senatorul Amidala. Dacă ne mişcăm repede, ar 
trebui să fie bine. 

Se deplasară prin apa tulbure până când Căpitanul Ackbar zări o echipă de 
soldați Mon Calamari care menținea o poziție defensivă în piața principală a oraşului. 

— În regulă, spuse Ackbar în timp ce ridica mâna pentru a-i opri pe ceilalți. 
Trebuie doar să reuşim să traversăm până în piața principală. Vom fi în câmp 
deschis, dar dacă ne grăbim, ar trebui să fie bine. 

— Înălțimea Voastră, îi spuse Anakin Prințului. Voi avea nevoie să staţi 
aplecat. Odată ce pornim, nu vă opriți până nu ajungem în partea cealaltă. 

Prințul Lee-Char aprobă din cap în semn de înțelegere. De îndată ce Ackbar 
dădu ordinul, ieşiră în câmp deschis. Focurile de armă ale droizilor subacvatici 
veniră instantaneu asupra lor. Anakin îşi aprinse sabia şi devie rafalele care veneau, 
în timp ce Căpitanul Ackbar riposta. 

Padme simți cum Prinţul încetineşte cu fiecare rafală care trecea pe lângă ei. 

— Haideţi, Prințe. Trebuie să continuăm să ne mişcăm, spuse ea în timp ce îl 
conducea în spatele lui Anakin şi al Căpitanului Ackbar. Aproape am ajuns. 

Când se apropiară de piaţa oraşului, soldaţii Mon Calamari se întoarseră să 
privească. Pentru mulți dintre ei, aceasta era prima dată când vedeau un Jedi. Apoi, 
unul dintre soldați îl observă pe Prinţ înotând în spatele Căpitanului Ackbar. 

— Prințul! Prințul e aici! aclamă soldatul. Se alătură luptei. 

Curând, ceilalți soldați îl duseră pe Prinţ în siguranţă în spatele frontului. 

Comandantul Mon Calamari înotă spre ei. Se opri în fața Prințului, aşteptând 
să primească ordine. Toţi ochii erau ațintiți asupra lui Lee-Char, care era copleşit de 
bătălia care se desfăşura în jurul său. 

Ackbar se mută lângă Prinț. 

— Care sunt ordinele, Înălțimea Voastră? întrebă el. 

Prinţul se uită la Ackbar şi apoi la Comandant. Se întrebă ce ar fi spus tatăl 
său în această situaţie. Regele Yos Kolina fusese un lider puternic şi încrezător, care 
condusese atât pe soldați Mon Calamari, cât şi Quarreni în multe bătălii. 

Ca şi copil, Lee-Char auzise multe poveşti despre curajul tatălui său. Tânărul 
nu-şi dorise nimic mai mult decât să crească şi să devină un lider precum tatăl său. 
Lee-Char ştiu exact ce trebuie să facă. Respiră adânc şi se adresă celor doi ofițeri. 

— Rămâneți pe loc şi menţineţi linia, spuse el. 


Forțele Quarrene acaparau oraşul Mon Calamari. Anakin putu vedea că Mon 
Calamarii erau depăşiţi la armament şi că nu vor putea să oprească asaltul pentru 
mult timp. Nu voia să fie lipsit de respect față de Căpitanul Ackbar şi ceilalți Mon 
Calamari, dar Prințul era doar un băiat fără experiență. Habar n-avea cum să 
conducă o armată, iar Anakin se temu că-şi va trimite poporul la moarte. 

— Dacă îmi permiți o sugestie, Căpitane, spuse el. Ar trebui să-l ducem pe 
Prinţ într-un loc mai sigur până la sosirea întăririlor Republicii. 

Ackbar rămase hotărât în fața Jediului. 

— Nu. Aceasta este o decizie pe care numai Prințul o poate lua, spuse el. El 
este conducătorul nostru. 

Anakin îl respecta pe Ackbar. Era un soldat curajos şi un comandant înțelept. 
Ştia, de asemenea, că viitorul Mon Cala se afla pe umerii Prințului Lee-Char — şi că 
poporul Mon Calamari trebuia să-l poată vedea ca pe conducătorul lor. Dar nimic din 
toate acestea nu ar fi fost de folos dacă ar fi fost distruși cu toţii de asaltul Quarren. 

Peste tot în jurul pieţei oraşului, soldații Mon Calamari erau doborâţi de 
focurile de blaster ale Quarrenilor. Prințul se uită la semenii săi căzuți. 

— Este oribil! strigă Prințul Lee-Char. 

El era responsabil pentru vieţile lor şi le ordonase să menţină linia. 

Anakin încercă să-l convingă pe Prinț. 

— Înălțimea Voastră, spuse el. Nu este o decizie înțeleaptă să menţineţi această 
poziție. Trebuie să vă ducem în siguranță. Apoi, Jediul se uită la Ackbar. Şi tu ştii 
asta. Uită de tradiţie. Ăsta e un război! 

Toţi ochii erau aţțintiți asupra lui Lee-Char. Tânărul Prinţ se înecă în cuvintele 
sale. O parte din el voia să fugă înapoi la palat şi să se ascundă până când totul se 
va termina. Dar ce s-ar fi întâmplat dacă ar fi fugit? Ce ar fi crezut ceilalți despre 
Prințul lor? Ar rămâne să lupte sau ar fugi ca el? Trebuia să dea un exemplu. 
Trebuia să rămână şi să lupte. 

— Majestate? spuse Ackbar, încercând să obțină un răspuns de la Prinţul său. 

După o clipă, Lee-Char se uită la Ackbar. 

— Trebuie să rămân aici cu poporul meu. Continuati atacul, Căpitane. 

Ackbar nu pierdu timpul. Îşi scoase blasterul şi atacă în prima linie. În jurul 
lui, tot ce se auzea era sunetul focurilor de armă. Prin apa spumegândă, văzu cele 
două tabere angajate într-o bătălie masivă. 


Tamson apăru prin apă. Fălcile sale puternice muşcară şi sfâşiară cu cruzime 
câțiva soldați Mon Calamari. 

Trupele erau împrăştiate şi dezorganizate. Forţele copleşitoare ale Quarrenilor 
le zdruncinaseră curajul. Ackbar înotă în inima bătăliei. 

— Soldați Mon Calamari, strigă el. Asta este casa voastră. Nu o lăsați să cadă! 

Soldaţii aplaudară şi se adunară în spatele Căpitanului Ackbar. Ca o unitate, 
atacară escadroanele de droizi subacvatici. 

Văzând asta, Prinţul se întoarse spre Anakin şi Padme. 

— Trebuie să duc nişte trupe în spatele acelor droizi Separatişti. E singura 


şansă pe care o avem. 

Fără să le dea lui Padme şi Anakin şansa să răspundă, Prinţul Lee-Char plecă 
înotând. 

— Haideţi, le ceru el. Ştiu o scurtătură. 

Anakin şi Padme porniră în urma lui cu o mică echipă de soldați Mon 
Calamari. Îl urmară printr-un labirint de tuburi de transport. 

— Ar trebui să ieşim chiar în spatele lor, îi spuse Prinţul lui Anakin. 

Chiar atunci, o explozie sfâşie tubul de transport, blocându-le calea. 

— Ce ne facem acum? întrebă Padme. 

— Ei bine, trebuie să găsim un alt plan, răspunse Anakin. Apoi se uită la Prinţ. 
Aveţi vreo idee? întrebă el. 

— Singura noastră speranță acum este să aşteptăm să sosească întăririle Jedi, 
răspunse Prinţul. 


Deasupra suprafeței lui Mon Cala, trei nave de luptă ale Republicii se 
poziționară deasupra apei. 

— Liderul Albastru este în aşteptare, raportă Padawana Ahsoka Tano prin 
comunicator, în timp ce ea şi o echipă de clone scafandri se pregăteau să sară în 
apele adânci şi extraterestre. 

Togruta Jedi şi clonele ei erau pregătiți în echipamentul lor de scufundare, în 
timp ce celelalte unități raportau. 

— Liderul Roşu în aşteptare, se auzi Comandantul clonă Monnk. 

Apoi îl auzi pe Căpitanul Rex raportând de pe crucişătorul Jedi. 

— Toată lumea este pe poziţii, Generale Fisto, raportă Rex liderului. Puteţi să 
vă desfăşurați când sunteți gata. 

Pe a treia navă de luptă, Maestrul Jedi Kit Fisto stătea cu echipa sa de clone 
scafandri. Nautolanul nu purta echipament de scufundare. Era de pe planeta Glee 
Anselm, o lume a apelor din Inelul Mijlociu, şi putea să respire sub apă la fel de liber 
ca Mon Calamarii sau Quarrenii. Kit Fisto avea pielea verzuie, ochi mari şi întunecațţi 
şi o coafură lungă care îi cădea sub umeri. 

— Începem lansarea acum, trei... doi... unu... porniţi! vorbi el în comunicator. 

La comanda sa, Ahsoka, Comandantul Monnk şi clonele scafandri se lansară 
împreună cu el în adâncurile oceanului de pe Mon Cala şi se pregătiră de luptă. 


Capitolul 4 


Cu toate căile de scăpare blocate, Anakin, Prințul şi Padme se alăturară 
bătăliei principale. Era o scenă sumbră. Forţele Quarrene avansaseră asupra 
soldaţilor Mon Calamari, care se străduiau să le ţină piept. Se părea că existau 
puţine speranţe ca Mon Calamarii să fie capabili să-şi apere oraşul. 

Înaintând prin apa de deasupra bătăliei, Anakin văzu trupele Republicii 
apărând la vedere. 

— Întăriri! le strigă el celorlalți. În sfârşit! 

În fruntea asaltului se afla Kit Fisto. Pilota un submarin propulsor al 
Republicii spre inima bătăliei. În spatele lui veneau Comandantul Monnk şi clonele 
scafandri. Armura clonelor era o versiune uşoară a armurii lor tradiționale şi avea 
instalate pe spate pachete de propulsie subacvatică care le permiteau clonelor să 
manevreze rapid prin apă. Purtau blastere modificate care permiteau armelor să 
tragă sub apă. 

— Echipa Roşie, treceţi pe poziţii, le ordonă Comandantul Monnk oamenilor 
săi. Să-i împingem pe soldații Quarreni înapoi pe fundul oceanului. 

— Am înțeles, răspunse o clonă scafandru, în timp ce Echipa Roşie deschidea 
focul asupra soldaților Quarreni. 

Armata Quarrenă nu era pregătită pentru un asalt al Republicii. Se retrase în 
spatele droizilor subacvatici, în timp ce armata de clone se năpustea asupra lor. 

— Iar noi ne vom ocupa de droizii subacvatici, adăugă Kit Fisto. 

Îşi pilotă submarinul direct spre inima armatei de droizi. După ce se apropie 
suficient de mult, părăsi submarinul şi îşi aprinse sabia de lumină. Manevrând cu 
uşurinţă prin apă, Jediul Nautolan începu să taie droizii subacvatici care se 
apropiau, în timp ce echipa sa de clone scafandri se deplasa în spatele său. 

— Să învăţăm aceste tinichele de adâncime un lucru sau două despre lupta 
subacvatică, le strigă un sergent clonă celorlalți. 

Cu tiruri precise, clonele începură să distrugă droizii. Forţele Republicii 
preluară rapid controlul situaţiei. Soldaţii Mon Calamari se adunară în spatele lor şi, 
pentru prima dată de la începutul bătăliei, simțiră că erau capabili să-şi apere casa. 

Pe măsură ce ofensiva încetinea, Padme se retrase din bătălia principală şi îl 
chemă pe Anakin. 

— Mă duc să o caut pe Senatoarea Tills, zise ea. Să sperăm că încă e în viaţă. 

Nimeni nu o mai văzuse pe Senatoare de când Mon Calamarii fugiseră din sala 
tronului în timpul atacului. 

— Ai grijă! îi strigă Anakin lui Padme în timp ce înota. 

Nu se simțea confortabil să o lase să plece singură, mai ales într-o zonă de 
război. 

Chiar atunci, Prințul Lee-Char strigă: 

— Atenţie! 

Un droid subacvatic apăru rapid în spatele lui Anakin. Jediul se învârti şi 
dobori droidul înainte ca acesta să atace. 

Cu forțele Republicii acum în luptă, bătălia pentru Mon Cala devenise un 
război total. Anakin nu mai putea să stea pe margine şi să-l protejeze pe Prinţ. 
Trebuia să ajute la conducerea forțelor Republicii. 


Înotă până la Lee-Char. 

— Staţi la adăpost şi nu vă mişcați, îi spuse el Prințului în timp ce înota în 
luptă cu sabia aprinsă. 

Văzându-l pe Anakin intrând în bătălie, Ackbar se întoarse rapid pentru a-l 
apăra pe Prinţ. Lee-Char putu auzi soldații aclamând în depărtare. 

— Auziţi asta? întrebă Ackbar. Vă aclamă. 

— Îi aclamă pe ei, spuse Prinţul Lee-Char arătând spre forțele Republicii. 

— Atunci faceți să fie pentru dumneavoastră, răspunse Ackbar în timp ce îi 
înmâna lui Lee-Char un blaster. Haideţi. Conduceţi. 

Ackbar înotă înapoi în luptă, lăsându-l pe Lee-Char să mediteze la cuvintele 
sale. 


Anakin înotă mai adânc în bătălia care se intensifica. Soldaţii Quarreni erau 
bine antrenați şi începeau să-i copleşească pe apărătorii Mon Calamari. Un grup de 
Quarreni îl înconjură pe Anakin. Jediul îşi învârti sabia prin apă în timp ce era 
atacat. Unul dintre Quarren îl apucă pe Anakin din spate şi îşi înfăşură una dintre 
mâinile sale lungi, cu gheare, în jurul căştii sale de scafandru. Anakin se luptă să se 
elibereze, dar atacatorul său era mai priceput în lupta subacvatică. Folosindu-şi 
toată forța, Jediul reuşi să se elibereze, dar casca i se desprinse. Anakin nu mai avea 
cum să respire. Continuă să lupte în timp ce încerca să-şi țină respirația. Ştia că nu 
putea rezista prea mult şi că va trebui să-şi găsească casca. Era mult prea adânc în 
ocean pentru a înota până la suprafaţă şi îi blocau calea prea mulți soldaţi Quarreni. 

Îşi concentră energia şi tăie prin soldaţii Quarreni. Ochii lui căutară prin apă 
casca de scafandru, apoi văzu droizii subacvatici venind spre el. Anakin se concentră 
asupra Forţei şi făcu o ultimă încercare de a se apăra de atacatorii săi. Tocmai când 
era pe punctul să rămână fără aer, focurile de blaster străpunseră droizii. Apoi, o 
figură familiară apăru la vedere. Era Padawana sa, Ahsoka Tano. 

— Ai chemat întăriri? întrebă ea zâmbind în timp ce îşi încetinea submarinul 
propulsor şi îi înmâna casca. 

Anakin îşi puse casca şi evacuă apa din camera etanşă. Apoi respiră adânc şi 
îşi privi eleva. 

— Am avut... totul sub control... Snipsi. 

— Ha! râse ea de Maestrul ei. Ştiam că vei spune asta. 

Ahsoka se întoarse şi se îndreptă înapoi spre luptă. Comunicatorul lui Anakin 
se declanşă în timp ce se pregătea să o urmeze. Era Padme. 

— Anakin, am nevoie de tine aici jos, strigă ea. E vorba de Senatoarea Tills. Am 
nevoie de ajutor pentru a o duce în siguranţă. Suntem la baza palatului. Grăbeşte-te. 

Anakin înotă până la Ahsoka. 

— Vreau să-l acoperi pe Prinț. Eu mă duc după Senatoare. 

Ahsoka se întoarse şi se îndreptă spre Prinţ. 

— S-a făcut, Maestre, răspunse ea. 

Anakin înotă cât de repede putu până la baza palatului. Acolo, îi văzu pe 
Padme, Meena Tills şi doi soldați Mon Calamari ținând singuri piept unei echipe de 
atacatori Quarreni. Se deplasă rapid în spatele Quarrenilor. Înainte ca ei să-şi dea 
seama ce se întâmpla, Jediul era deasupra lor. 


1 Snips - Obrăznicuţă. 


După ce soldaţii Quarren fură înfrânți, Anakin le conduse pe Senatoare înapoi 
în tabăra de bază a Republicii... 


Ahsoka se grăbi să se întoarcă la Prinț, care rămăsese singur la marginea 
câmpului de luptă. Minisubmarinul ei străbătu apa cu viteză maximă. 

Din apa întunecată şi tulbure, o pereche de ochi ca de rechin se fixară asupra 
Prințului neprotejat. Ahsoka simți imediat amenințarea, dar înainte să poată 
reacționa, Tamson aproape că ajunse la Lee-Char. Tânăra Jedi îşi aprinse sabia şi îşi 
îndreptă minisubmarinul spre Karkarodon. Tamson, care semăna cu un rechin, evită 
atacul, dar îi dădu ocazia Ahsokăi să ajungă la Prinț. 

— Apucaţi-vă! îi strigă ea lui Lee-Char. 

— Bună idee! răspunse Lee-Char în timp ce se agăța de submarinul Ahsokăi. 
Se îndepărtară imediat, cu Tamson urmărindu-i. Scoate-ne de aici! 

— Ţineţi-vă bine! strigă Ahsoka în timp ce îşi învârtea şi răsucea submarinul, 
încercând să-l evite pe Tamson. 

— Mă ţin! Mă ţin! răspunse Prințul, luptându-se să îşi menţină strânsoarea pe 
submarin. 

Ahsoka continuă să manevreze submarinul, încercând să ajungă la siguranța 
tuburilor de transport. 

— Atenţie! strigă Lee-Char când zări o echipă de droizi subacvatici. Vin direct 
spre noi. 

În spatele lor, Ahsoka îl putea vedea pe Tamson apropiindu-se rapid. Trebuia 
să scape de droizi dacă voiau să aibe vreo şansă să scape. 

— Îi dau drumul! strigă Ahsoka în timp ce ea şi Lee-Char dădură drumul 
submarinului, trimițându-l direct în droizi. 

Submarinul explodă la contact, eliberând calea pentru Ahsoka şi Prinţ, care 
ajunseră la tuburile de transport. 

Tamson atacă tubul, lovindu-l cu putere. 

— Atâta timp cât suntem în tub, suntem în siguranță, îi spuse Lee-Char lui 
Ahsoka. 

Cei doi rămaseră în tub până când sosi o echipă de soldați Mon Calamari. 

În cele din urmă, cu o ultimă izbucnire de viteză, Tamson îşi înfipse capul în 
peretele tubului, mârâind şi pocnind din fălci. Soldaţii Mon Calamari traseră cu 
blasterele în Tamson, care, dându-şi seama că era copleşit, abandonă atacul şi fugi. 


Capitolul 5 


O navă de debarcare Separatistă pluti pe poziție deasupra vastului ocean Mon 
Cala. Uşile compartimentului de marfă al navei se deschiseră şi, unul câte unul, 
containerele nemarcate căzură în adâncuri. 

La adăpostul întunericului oferit de pădurea subacvatică de vareci, Nossor Ri şi 
Riff Tamson aşteptară misterioasa încărcătură Separatistă. 

Nossor Ri începuse să devină îngrijorat de forțele Separatiste şi de eficiența lor 
împotriva soldaților Mon Calamari şi a Armatei Republicii. I se promisese o armată de 
elită pentru a-i ajuta pe Quarren să preia puterea pe Mon Cala. Deşi păreau să nu 
aibă performanţe suficiente, Nossor Ri era bucuros să aibă droizii subacvatici în 
prima linie. Mai degrabă ar fi privit distrugerea lor decât moartea soldaților săi 
Quarreni. 

— Droizii voştri subacvatici nu se compară cu armata Republicii, îi spuse 
Nossor Ri lui Riff Tamson. Ce te face să crezi că aceste arme secrete pe care le-ai 
adus de pe lumea ta se vor descurca mai bine? 

Tamson schiță un zâmbet cu dinți ascuțiți. 

— Aceste arme secrete sunt pe jumătate maşini şi pe jumătate monştri, îi 
explică el. Le numim Meduze Hidroide şi sunt invincibile. 

Nossor Ri privi cum containere de marfă de mărimea unor clădiri se prăbuşeau 
pe fundul oceanului. Din fiecare ieşi câte o Meduză Hidroidă monstruoasă. Aceste 
creaturi mecanizate păreau a fi nişte meduze gigantice, strălucitoare, cu tentacule 
lungi şi electrificate. 

Tamson şi Nossor Ri inspectară masivele Meduze Hidroide. Liderul Quarren 
păru mulțumit de noile lor arme. O asemenea putere fusese motivul pentru care 
alesese să se alieze cu Separatiştii. Timp de generaţii, Quarrenii trăiseră sub un Rege 
Mon Calamari. Acum era timpul lor să conducă, chiar dacă asta însemna să se alieze 
cu Contele Dooku şi cu Separatişti precum Tamson. 

Lui Nossor Ri i se promisese că, odată ce Mon Calamarii se vor preda, 
Quarrenii vor fi instaurați oficial drept conducători ai Mon Cala. El însuşi va 
supraveghea reconstrucția lumii - va fi începutul unei noi ere pentru Quarreni şi 
Mon Calamari. 


După ce le readuse pe Senatoare în siguranţă în piața oraşului, Anakin i se 
alătură lui Kit Fisto în prima linie. Bătălia părea să se întoarcă în favoarea forțelor 
combinate ale Republicii şi Mon Calamari, pe măsură ce soldații Quarreni şi droizii 
subacvatici Separatişti se retrăgeau. 

— Se pare că se întorc la navele lor, spuse Kit Fisto. Cred că am câştigat 
această rundă. 

— Suntem norocoşi că am supraviețuit primului asalt, adăugă Căpitanul 
Ackbar, înotând pentru a li se alătura. 

Anakin nu era prea sigur de aparenta lor victorie. 

— Ne-ar fi putut copleşi cu uşurinţă cu droizii lor, spuse el. 

Kit Fisto păru să fie de acord cu Anakin. Îşi scoase electrobinocularul şi privi 


mai atent forțele Separatiste care se retrăgeau. 

— Droizii ocupă poziţii în corali, spuse Maestrul Fisto. Probabil că se adună 
pentru un alt asalt. 

— De ce s-ar ascunde în corali? se întrebă Anakin. 

— Trebuie să ne întoarcem în oraş, spuse Ackbar. Avem multe de făcut înainte 
de următorul atac. 


În tabăra de bază improvizată în piața oraşului, forțele Republicii şi Mon 
Calamari se grăbiră să se regrupeze şi să se organizeze înainte de următorul asalt 
Quarren. În siguranța tuburilor de transport care se întindeau de-a lungul pieţei se 
construiau stații medicale şi de ajutor. 

Prinţul, văzându-le pe Senatoare că se întorc, se grăbi să le întâmpine. 

— Doamnă Senator Tills, mă bucur să văd că sunteți în siguranţă, spuse el. 

Senatoarea aprobă din cap în semn de răspuns. 

— Şi eu mă bucur să văd că sunteți bine, spuse ea. Sunt multe de făcut, acum 
că inamicul nostru este în retragere. 

— Se fac deja pregătiri pentru întărirea liniilor frontului, spuse Prințul. Şi am 
înființat posturi de ajutor suplimentare prin tot oraşul. 

Senatoarea Tills îi ignoră cuvintele. 

— Trebuie să vă pregătiți să dictaţi termenii unei capitulări Quarrene, ceru ea. 

Prinţul fu şocat de acest lucru. Poate că Quarrenii fuseseră împinşi înapoi, dar 
chiar şi el ştia că erau departe de a fi gata să se predea. 

Anakin, Kit Fisto şi Căpitanul Ackbar îi văzură pe Prinţ şi pe Senatoare vorbind 
în timp ce intrau în piața oraşului. 

— Ce credeți că se întâmplă acolo? întrebă Anakin. Prinţul nu pare prea fericit. 

— Nu, nu pare, fu de acord Ackbar în timp ce înota spre Prinţ. 

Cei doi Jedi veniră în urma lui. Pe măsură ce se apropiară, putură să înțeleagă 
ce spunea Senatoarea. 

— Este de datoria dumneavoastră, în calitate de Prinț de Mon Cala - viitorul 
Rege — să cereți capitularea Quarrenilor, spuse ea. 

— Nu atât de repede, doamnă Senator, interveni Ackbar. Nu cred că suntem în 
poziţia de a le cere asta Quarrenilor. Ei nu se vor preda atât de uşor. 

— Sunt de acord cu Căpitanul Ackbar, spuse Lee-Char. Îi cunosc pe Quarreni. 
Nu se vor preda. 

Anakin înotă înainte. 

— S-ar putea să fi câştigat prima bătălie, spuse el. Dar nu va fi şi ultima. 

— Este doar o chestiune de timp până când Quarrenii vor lansa un alt atac, 
adăugă Ackbar. Trebuie să ne asigurăm că armata este pregătită pentru al doilea 
atac. Nu vreau să fim prinşi din nou cu garda jos. 

În interiorul căştii sale, Anakin respiră adânc. Pentru o clipă, păru că se află în 
altă parte. 

— Simt că adevărata bătălie este pe cale să înceapă, spuse el. 

Cu asta, auziră un murmur slab şi când priviră, văzură apropiindu-se 
Meduzele Hidroide. Creaturile gigantice luminau oceanul din jurul lor, în timp ce 
tentaculele lor electrificate trosneau prin apă. 

Prințul Lee-Char rămase înmărmurit. 


— Nu avem nicio apărare împotriva lor! 

Anakin îşi aprinse sabia şi se îndreptă spre Meduze. 

— Asta nu va fi uşor, spuse el. 

— Veniţi cu mine, Prințe, spuse Senatoarea Tills. Trebuie să vă ducem în 
siguranţă. 

Prinţul se uită la Ackbar, care se pregătea să intre în luptă. 

— Nu, răspunse Prințul. Locul meu este aici, cu soldații mei. 

— Mi-ati cerut să-l învăţ pe Prinţ cum să conducă, îi spuse Ackbar Senatoarei. 
Asta intenționez să fac. 

— Ti-am cerut, de asemenea, să îl ţii în siguranță, Căpitane, adăugă 
Senatoarea. Nu uita asta. 

— Toate trupele! La posturile de luptă! ordonă Kit Fisto în timp ce îşi aprindea 
propria sabie de lumină. 

Soldaţii Republicii şi Mon Calamari îşi ridicară armele şi se aliniară unul lângă 
altul, aşteptând ordinul de atac. Prinţul Lee-Char luă un blaster şi se îndreptă spre 
linia întâi. Trebuia să-şi conducă poporul. 

Căpitanul Ackbar îşi ocupă locul alături de Prinţul său. 

— Nu trageţi până când nu dă Prințul comanda, ordonă el trupelor. 

Ackbar privi cum se apropiau Meduzele, aşteptând momentul potrivit. Prințul 
Lee-Char aştepta nervos cu blasterul în mână. Nu mai fusese niciodată în luptă. 
Odată ce Meduzele Hidroide ajunseră în raza de acțiune, Ackbar se întoarse spre el. 

— Acum, Înălțimea Voastră. 

Prinţul Lee-Char aprobă din cap către Căpitanul Ackbar şi strigă: 

— Atacaţi! 

Urmând comanda Prințului, trupele începură să tragă asupra Meduzelor. Salvă 
după salvă ricoşară din creaturi. Armele lor nu aveau niciun efect asupra monştrilor. 
Tamson, în fruntea unei armate de droizi subacvatici, venea în spatele Meduzelor 
Hidroide. Forţele Republicii şi Mon Calamari erau depăşite. Anakin şi Ahsoka se 
întoarseră la Prinț. Principalul lor obiectiv era să-l ţină în siguranță. 

— Ahsoka, îi spuse Anakin Padawanei sale, găseşte o cale de ieşire de aici! 

Ahsoka se mută în spatele Maestrului ei, care se apăra de o salvă de focuri de 
blastere Separatiste. 

— Prințe, unde putem găsi un loc sigur? întrebă Ahsoka. 

— Nu ne putem retrage, nu acum! ceru Lee-Char. Trebuie să fim curajoşi! 

Ackbar ura să nu-l asculte pe Prinţ, dar ştia că Jedii aveau dreptate. 

— Există momentul oportun pentru a ataca, dar şi pentru a ne retrage, spuse 
el. Acum nu e momentul să fim curajoşi. 

Lee-Char îşi cobori blasterul. Ştia că poate avea încredere în Căpitanul Ackbar. 

— Cel mai sigur loc este în peşteri, spuse el. 

— Sunt de acord, spuse Ackbar. Urmați-mă. 

Anakin şi Kit Fisto continuară să oprească atacul în timp ce ceilalți îl urmau pe 
Ackbar mai adânc spre fundul mării. 

Kit se uită la Anakin. 

— Du-te! spuse el. Eu îi voi ţine la distanță. 

Ca Nautolan, Kit Fisto era un luptător subacvatic superior. Anakin nu voia să-l 
lase pe Maestrul Fisto în urmă, dar ştia că ceilalți aveau nevoie de ajutorul lui. 

— Haideţi! le spuse Anakin celorlalți în timp ce înota pe lângă Ahsoka. 
Continuaţi să coborâţi! Nu vă opriți! 


Capitolul 6 


Apărarea din piața oraşului Mon Calamari fu decimată până la sosirea lui 
Nossor Ri şi a forțelor Quarrene. Droizii subacvatici şi Meduzele Hidroide îi 
alungaseră din centrul oraşului pe Mon Calamarii rămaşi şi pe soldaţii clone. Ceea ce 
fusese cândva o metropolă înfloritoare acum era redusă la ruine. 

Nossor Ri era mulțumit de puterea Meduzelor Hidroide aduse de Tamson. 
Contele Dooku îşi respectase partea sa de înțelegere şi le oferise Quarrenilor o 
victorie rapidă. Din câte se părea, bătălia era aproape încheiată. În curând, Mon 
Calamarii se vor preda, iar vărsarea de sânge va lua sfârşit. Era regretabil că trebuise 
să se ajungă la război, dar Mon Calamarii nu ar fi renunțat niciodată la tron. Se 
întrebă dacă Prințul mai era încă în viață. Nu avea resentimente față de băiat şi era 
adevărat că el şi Regele Yos Kolina fuseseră prieteni apropiaţi. Poate chiar i-ar fi 
oferit băiatului un rol în noul său guvern, o modalitate de a-i reuni pe Quarreni şi 
Mon Calamari. 

— Căutaţi supraviețuitori în zonă, ordonă Nossor trupelor sale. Şi asiguraţi 
perimetrul. 

Riff Tamson înotă până la liderul Quarren. 

— De ce le-a trebuit atât de mult timp soldaților tăi să ni se alăture? ceru să 
ştie Tamson, întrebându-se de ce Nossor Ri şi trupele sale rămăseseră în afara 
bătăliei. Vi s-a spus să ajutaţi la invazie. 

Nossor Ri începuse să se plictisească de Tamson. Fusese trimis la Quarreni ca 
Ambasador al Separatiştilor - un consilier. Acum, părea să îşi impună controlul 
asupra întregii operațiuni militare. Aceasta era bătălia Quarrenilor, iar Nossor Ri era 
liderul lor. El trebuia să comande armata. Tamson şi armata sa de droizi trebuiau 
să-l ajute. 

— Nu credeam că tu şi droizii tăi Separatişti veți avea nevoie de întăriri, 
răspunse Nossor Ri. Se pare că reputația voastră este puţin exagerată. 

Tamson se înfurie. 

— Exagerarea este o armă în război, spuse el, arătându-şi dinții. Este ceea ce a 
ajutat la livrarea inamicului în mâinile tale. 

— Atunci să fim recunoscători că aceasta este ziua noastră, replică Nossor. O 
zi victorioasă care... 

Deodată, Tamson îl apucă pe Nossor Ri de gât. 

— Mai nesocoteşte o dată poruncile Contelui Dooku, mârâi el, şi te voi ucide 
acolo unde te afli. 

Nossor Ri se chinui să respire. Gărzile Quarrene interveniră rapid pentru a-şi 
apăra liderul, dar Karkarodonul râse, pur şi simplu. Îl eliberă pe Nossor Ri, care se 
împletici înapoi. 

Liderul Quarren respiră adânc, cu greu, şi îl privi pe Tamson cum înota în larg. 

Un sentiment de greață se răspândi prin Nossor Ri. Poate că făcuse o greşeală 
de judecată permițându-le Separatiştilor să se implice în lupta lor. Spera că aceştia 
vor pleca în curând, acum că lupta se apropia de sfârşit. 


Anakin îi conduse pe ceilalți în jos, spre peşterile de corali care se întindeau ca 
un labirint vast pe sub oraşul Mon Calamari. 

— Chiar şi cei care au crescut pe aici au dificultăţi în a se orienta prin aceste 
peşteri, spuse Căpitanul Ackbar. Ar trebui să fim în siguranţă aici pentru o vreme. 

— Bine, toată lumea să intre în peştera aia, ordonă Anakin. Eu îl voi aştepta 
aici pe Maestrul Fisto şi apoi vă vom ajunge din urmă. 

În timp ce intrau în peşteră, Anakin o trase pe Ahsoka deoparte. 

— Stai cu ochii pe Prinţ, bine? spuse el. Nu cred că Senatoarea Tills îl îndrumă 
cum trebuie. Ackbar şi ceilalți Mon Calamari ascultă ce spune Prinţul şi trebuie să 
ne asigurăm că ceea ce i se spune este întreaga poveste. 

— Am înţeles, Maestre, răspunse ea în timp ce îi urma pe ceilalți în peşteră. 

Anakin se întoarse pentru a vedea dacă îl poate zări pe Kit Fisto. În timp ce se 
îndrepta spre bătălie, sunetele exploziilor care se propagau prin apă deveneau tot 
mai puternice. În centrul exploziilor, Anakin putu distinge o lumină verde care se 
mişca cu o viteză uimitoare. Anakin ştiu imediat că lumina verde venea de la sabia 
lui Kit Fisto. Porni înainte pentru a-şi ajuta colegul Jedi care era înconjurat de cel 
puţin o duzină de droizi subacvatici. 

— M-am gândit că ţi-ar prinde bine puțin ajutor, spuse Anakin în timp ce tăia 
doi dintre droizi. 

— Parcă ţi-am spus să te duci cu ei. Kit Fisto râse. Aveam totul sub control. 

Anakin folosi Forța pentru a împinge unul dintre droizi înapoi spre ceilalți, 
făcându-i să explodeze. 

— Cu siguranță aşa părea. 

— Ei bine, dacă tot eşti aici, răspunse Kit Fisto, cred că mi-ar prinde bine 
ajutorul tău cu ultimii droizi. 

Împreună, cei doi Jedi doborâră droizii subacvatici rămaşi şi apoi se îndreptară 
spre peşterile de corali. 


În adâncul peşterilor subacvatice, forțele rămase ale Republicii şi Mon 
Calamari se regrupară. Anakin, Kit Fisto şi Ahsoka lucrară pentru a stabili o stație 
de bază. Trupele de clone erau postate la intrarea în peşteră, în timp ce Padme, 
Senatoarea Tills şi Ackbar stăteau cu Prinţul. 

— Trebuie să dăm de veste Consiliului, le spuse Anakin celorlalți Jedi. Trebuie 
să aducem o a doua rundă de întăriri aici, şi repede. Acele creaturi, orice ar fi fost, 
nu sunt Quarrene. Separatiştii sunt în spatele acestei situații şi, dacă nu ne mişcăm 
repede, vor pune stăpânire pe întregul sistem. Acest război civil ar putea să 
degenereze uşor într-o bătălie interplanetară. 

— Sunt de acord. Consiliul trebuie să fie pus la curent cu aceste evoluții 
recente, spuse Kit Fisto. Îşi scoase comunicatorul şi încercă să trimită un mesaj 
către Consiliul Jedi de pe Coruscant. Se pare că pereţii peşterii ne blochează 
comunicațiile. S-ar putea să pot obține un semnal mai bun în altă parte a peşterii. 

— Dacă nu putem transmite semnalul, suntem prinşi în capcană, spuse 
Padme. Cât timp putem sta aici, în această peşteră? 

— Atâta timp cât viața Prințului este în pericol, eu zic să rămânem unde 
suntem în siguranță, răspunse Senatoarea Tills. 

— Cu tot respectul, doamnă Senator, s-ar putea să fim nevoiți să luptăm 


pentru a ieşi de aici, adăugă Anakin. Dacă nu îl putem apela pe Maestrul Yoda, 
atunci singura cale de a ajunge în siguranţă este să trecem de armata inamică. 

Senatoarea Tills îi aruncă o privire dură Jediului. 

— Maestre Jedi, tu şi Republica ați fost aduşi aici pentru a ajuta poporul Mon 
Calamari, spuse ea. Refuz să permit ca Prinţul să fie pus în continuare în pericol. 

Căpitanul Ackbar înotă în față. 

— Senatoarea are dreptate. La fel şi Jedii. Trebuie să-l ținem pe Prinț în 
siguranță. Acesta este scopul nostru principal. El îi va conduce pe Mon Calamari 
spre victorie, de asta sunt sigur. Totuşi, victoria nu va fi obținută stând într-o 
peşteră. Dacă va fi nevoie, trebuie să fim dispuşi să luptăm - sau chiar să murim — 
pentru ceea ce credem. Este ceea ce ar fi făcut Regele Kolina şi ceea ce sunt sigur că 
la fel va face şi Prințul Lee-Char. 

Prințul se ridică şi înotă spre centrul cavernei. 

— Toată lumea, vă rog, spuse el. Aş vrea să le mulțumesc Jedilor, acestor 
soldați curajoşi şi vouă tuturor. Mi-aş fi dorit să fi putut face mai mult pentru 
poporul meu. Poate că atunci am fi fost scutiți de toate astea — de iluzia că aş fi putut 
conduce în locul tatălui meu. Eu nu sunt Regele Yos Kolina. V-am dezamăgit pe toți 
şi am dezamăgit poporul de pe Mon Cala. 

— Nu, spuse Ackbar în timp ce înota lângă Prinţ. Regele ar fi fost mândru de 
dumneavoastră. 

— Mândru? întrebă Prințul. Dar am pierdut! 

— Astăzi ați învățat cea mai grea lecție pe care o poate învăța un comandant, 
răspunse Ackbar. Cum să trăieşti pentru a lupta ziua următoare. Vor mai fi şi alte 
bătălii în acest război, tânărul meu Prinț. Şi noi vom fi acolo să luptăm pentru tine — 
cu toţii — pentru că tu eşti conducătorul nostru. 

— Dar cum putem câştiga? întrebă Prinţul. 

— Nu ştiu, spuse Ackbar. Dar l-am văzut pe tatăl dumneavoastră revenind de 
mai multe ori din ceea ce păreau a fi înfrângeri zdrobitoare. Sunt încrezător că veți 
găsi o cale de a câştiga acest război. 


Capitolul 7 


Riff Tamson stătea pe tronul Regelui în sala tronului Mon Calamari, în timp ce 
o hologramă a Contelui Dooku era proiectată în fața lui. Nossor Ri stătea alături de 
Karkarodon, având un aspect înfrânt. 

Liderul Quarren părea neliniştit. Cu doar câteva ore în urmă, era liderul unui 
popor nobil care lupta pentru independenţa sa, iar acum nu era sigur de ceea ce era. 
Se uită spre tron şi îl văzu pe Riff Tamson stând pe acel scaun sacru. Era un scaun 
în care Regii nobili stătuseră timp de generaţii întregi. Era adevărat că voise să 
elimine monarhia Mon Calamari, dar nu voise ca totul să se termine aşa. 

Când prietenul său, Regele, fusese ucis, se purtase ca şi cum nu ar fi avut 
nicio idee despre cine comisese crima. Dar a fost o sincronizare perfectă, nu-i aşa? 
gândi el. Pentru Nossor Ri, oferta Contelui Dooku de a-i ajuta pe Quarreni în 
obţinerea independenţei lor în schimbul alăturării la Alianța Separatistă şi moartea 
Regelui păreau să coincidă perfect. Ştia că Dooku fusese responsabil pentru moartea 
prietenului său. Nu exista altă explicație. 

Contele Dooku îi privea din hologramă pe cei doi lideri ai invaziei sale. Liderul 
Separatist ştia că Riff Tamson era puternic şi nemilos, dar Quarrenul părea slab. 
Dooku îl simți pe Quarren că se îndoia de alegerea sa de a li se alătura. Trebuia să 
termine repede invazia, apoi se putea ocupa de Nossor Ri. 

— Tânărul Prinț, a fost capturat? îl întrebă Dooku pe Comandantul său. 

— Nu, my Lord, răspunse Tamson. Din nefericire, a scăpat de capturare şi se 
ascunde cu ceea ce a mai rămas din Jedi şi armata lor. 

Faţa lui Dooku împietri la menţionarea Jedilor. Ştia că Anakin Skywalker se 
număra printre supraviețuitorii atacului şi că el ar fi fost cel mai greu de oprit. 

— Nu-l subestima pe băiat, Tamson, continuă Dooku. El nu trebuie să devină 
simbolul în spatele căruia să se mobilizeze poporul Mon Calamari. 

— Acest copil nu este decât un laş. Nu este un lider, răspunse Tamson. 

Dooku se uită la Karkarodon. 

— Asta este irelevant. Şoptirea numelui său poate reaprinde speranța, iar 
speranța este ceva ce nu putem permite inamicului nostru să posede. 

Tamson aprobă din cap către holograma lui Dooku. 

— Vom avea grijă de el, my Lord. Planeta va fi în curând a noastră. Odată ce îi 
vom aduna pe restul prizonierilor Mon Calamari, nu va mai avea unde să se ascundă 
şi nici soldați care să se ralieze pentru a-l susține... 

Nossor Ri simți cum totul se îndepărtează de el. Dooku şi Riff Tamson 
controlau acum Mon Cala. 

— Scuzaţi-mă, Conte Dooku, dar cum rămâne cu prizonierii? întrebă el. 

— Vor fi procesațţi, răspunse Dooku. Lagărele de concentrare au fost înființate 
sub oraş. Adunați toți prizonierii acolo, apoi puneți-i la muncă. 

— Cu siguranţă că nu vă referiți la toţi, spuse Nossor Ri. Femeile şi copiii... 

— Vor fi trimişi şi ei, îl întrerupse Dooku. Ai înțeles? 

Nossor Ri văzu focul care ardea în ochii lui Dooku în timp ce vorbea. Începu să 
se îngrijoreze că, dacă nu-şi juca bine cărțile, s-ar putea să nu supraviețuiască 
bătăliei. 

— Da, my Lord, răspunse Nossor. 


Dooku putu vedea că Nossor Ri înțelesese gravitatea situaţiei sale. Îşi îndreptă 
privirea spre Karkarodon. 

— Tamson, îți trimit întăriri. Ţine-le în rezervă şi aşteaptă următoarea mişcare 
a Republicii, adăugă Dooku. 

— Cum doriți, Conte Dooku, răspunse Tamson în timp ce holograma se 
stingea. 


Ahsoka Tano, Togruta Jedi, înota cu precauţie printre algele groase care 
creşteau pe fundul mării. Mon Cala era departe de Templul Jedi de pe Coruscant. Se 
întreba dacă va mai vedea vreodată cerul luminat de soare. Tot ce văzuse de când 
ajunseseră pe Mon Cala fusese apă întunecată şi cenuşie. 

S-ar putea să fie cea mai lungă perioadă în care am stat vreodată sub apă, 
gândi ea. Nu o deranja faptul că trebuia să înoate încontinuu. Maestrul Fisto şi 
Căpitanul Ackbar păreau să se bucure, dar Ahsoka abia aştepta să alerge şi să sară 
din nou pe uscat. 

O mişcare în depărtare o aduse înapoi în momentul respectiv. Încetini şi se 
scufundă mai adânc în alge. Maestrul Fisto o trimisese să cerceteze zona. Dacă 
trebuiau să scape repede, ar fi fost de ajutor să cunoască terenul. 

Pe măsură ce se apropia, văzu un banc de peştişori trecând pe lângă ea. Erau 
singurele vietăți pe care le văzuse de când părăsise peştera. După ce se asigură că 
era singură, se întoarse şi plecă înapoi. Ahsoka îşi croi drum prin labirintul de 
peşteri, trecând pe lângă cele două clone scafandri care stăteau de pază de o parte şi 
de alta a peşterii pe care o transformaseră în bază de comandă. 

Când intră, îi zâmbi Prințului Lee-Char şi se opri lângă el. Maestrul Jedi Kit 
Fisto stătea într-o parte şi vorbea cu Mace Windu şi Yoda prin hologramă. Semnalul 
avea întreruperi, ceea ce îl împiedica pe Maestrul Jedi să raporteze Consiliului. 

— Am pierdut contactul cu soldații clone şi Mon Calamari, raportă Kit Fisto. 
Quarrenii ne-au întins o ambuscadă. Erau pregătiți să atace cu mult înainte să 
poată începe negocierile de pace. Comandantul Monnk se află şi el printre dispăruți. 

Holograma pâlpâi şi se întrerupse pentru scurt timp. 

— Disperată, situația este, răspunse Yoda prin zgomotul de paraziți. Să vă 
întărim poziția cu clone, noi nu... 

Holograma pocni, iar sunetul se întrerupse. 

— Maestre, vă rog să repetați. Trimiteţi întăriri? întrebă Kit Fisto. 

Cu asta, holograma dispăru. Pereţii peşterii erau prea groşi pentru a putea 
trece semnalul. Atâta timp cât rămâneau ascunşi sub pământ, erau izolați de 
Consiliul Jedi. 

Prinţul Lee-Char se apropie de Maestrul Jedi. Ahsoka şi Căpitanul Ackbar 
veniră alături de el. Ceilalți rămaseră în spate, ascultând. 

— Vin? întrebă Prinţul. Republica trimite mai multe întăriri? 

— Nu ştiu, răspunse Kit Fisto. 

— Dar ei cunosc situația noastră. Trebuie să ştie că este necesar să trimită 
ajutoare, spuse Lee-Char. 

Anakin făcu un pas înainte. Voia să fie plin de speranţă şi să le spună că 
ajutorul era pe drum, dar mai fusese în situații similare. 

— Da... dar s-ar putea să le ia ceva timp să ajungă aici, adăugă el. Va trebui să 


ajungem noi înşine la suprafață şi să plecăm de pe stânca asta. 

Lee-Char se întoarse cu fața la Anakin. 

— Nu-mi voi lăsa poporul să moară, spuse el. 

Se uită la ceilalți pentru sprijin. Nu-i venea să creadă că Jedii erau dispuşi să-i 
abandoneze pe toți cei de pe Mon Cala, inclusiv pe proprii lor soldaţi clone. 

— Cu tot respectul, Înălțimea Voastră, spuse Anakin, dacă rămânem, vom 
muri cu toții. Odată ce plecăm de pe planetă, ne putem regrupa, putem aduna o forță 
de invazie adecvată şi ne putem întoarce să vă salvăm poporul. 

Padme îi aruncă lui Lee-Char o privire liniştitoare. 

— Dacă vrem să plecăm, mai întâi trebuie să ajungem la suprafaţă şi să vedem 
dacă nava noastră mai este acolo, adăugă Padme. Asta e singura noastră speranţă. 

— Bine, Padme are dreptate, spuse Anakin. Primul lucru pe care trebuie să-l 
facem este să ajungem la acea navă. Propun ca noi... 

Căpitanul Ackbar îl întrerupse. 

— Prințul va decide cursul nostru de acțiune, spuse el. 

Anakin şi Padme se uitară amândoi la el. Sperau să aibă sprijinul lui Ackbar 
pentru planul lor. Mon Calamariul ştia că Jediul şi Senatoarea aveau dreptate. 
Prinţul ar fi fost cu siguranţă prins dacă ar fi rămas pe Mon Cala. 

Căpitanul se apropie mai mult de Lee-Char şi adăugă: 

— Dar probabil că ar trebui să urmăm sfatul Jedilor. Nu putem face prea 
multe pentru semenii noştri în acest moment. 

Prinţul rămase tăcut şi cântări situaţia. În cele din urmă se uită la Padme şi la 
Anakin. 

— Cred că cel mai bine ar fi să încercăm să scăpăm folosind nava voastră, 
spuse el. 

— Cum doriţi, Înălțimea Voastră, spuse Anakin. Acum, urmaţi-mă. 


Capitolul 8 


Departe de bătălia de pe Mon Cala, Consiliul Jedi se reuni pentru o şedinţă de 
urgență. Se adunaseră la Templul Jedi — o structură masivă, cu turle, care domina 
Coruscantul, capitala Republicii. Timp de mii de ani, Templul fusese casa Ordinului 
Jedi. Alcătuit din membri din întreaga galaxie, Ordinul Jedi îşi dedica existența 
stăpânirii Forţei. Forța era câmpul de energie care înconjura toate ființele vii şi lega 
galaxia împreună. Această energie este cea care le dădea puterea Jedilor. 

Jedii îşi începeau antrenamentul de la o vârstă foarte fragedă. Când erau copii, 
erau luați din casele lor şi crescuți în Templul Jedi. Acolo erau învățați cum să îşi 
controleze emoțiile şi cum să devină una cu Forța. Odată ajunşi la vârsta potrivită, 
tinerii Jedi deveneau Padawani şi erau repartizați unui Jedi mai în vârstă pentru 
instruire. În cele din urmă, Padawanii deveneau Cavaleri şi poate chiar Maeştri Jedi. 

Cei mai în vârstă membri ai Ordinului Jedi erau aleşi pentru a face parte din 
Consiliul Jedi. Era responsabilitatea lor să supravegheze toți Jedii din întreaga 
galaxie. 

În camerele Consiliului, Mace Windu stătea alături de Yoda, în timp ce restul 
Maeştrilor - Obi-Wan Kenobi, Plo Koon, Adi Gallia, Luminara Unduli şi Saesee Tiin — 
pâlpâiau ca holograme prin cameră. Consiliul îl asculta pe Yoda, care explica situația 
gravă de pe Mon Cala. O hologramă a planetei plutea în fața lui. Nu numai că 
tovarăşii lor Jedi erau în pericol, dar şi viitorul planetei Mon Cala şi al poporului Mon 
Calamari erau în pericol. Jedii trebuiau să găsească o soluție la acest conflict. 

— Am putea încerca să adunăm o a doua echipă de asalt, dar resursele noastre 
sunt limitate. După cum ştiţi cu toţii, trupele noastre de clone sunt angajate în 
conflicte în întreaga galaxie. Ne-ar lua zile întregi să echipăm un alt regiment de 
clone pentru lupta subacvatică, spuse Mace Windu. 

— Zile pe care prietenii noştri nu le au, adăugă Obi-Wan Kenobi, prietenul şi 
fostul Maestru al lui Anakin. Mă tem că, dacă nu acționăm rapid, vom avea puţine 
şanse să reuşim o salvare de succes. Dooku ne va aştepta cu siguranţă şi, cu cât 
aşteptăm mai mult, cu atât mai multe întăriri va putea aduna. 

— Sunt de acord cu Maestrul Kenobi, spuse Plo Koon. 

Yoda aprobă din cap. Bătrânul Jedi medită scurt asupra problemei. 

— La alte armate, poate că ar trebui să ne uităm pentru a ne ajuta cauza, 
decât cele de clone, spuse el. 

— Ce sugerezi? întrebă Mace Windu. 

Yoda făcu un gest către holograma lui Mon Cala. Imaginea se schimbă rapid, 
iar în locul ei apăru o hartă a galaxiei. Mai multe planete albastre apărură în spirală, 
iar apoi o planetă strălucitoare apăru roşie printre celelalte. 

— Un aliat potrivit pentru a ne ajuta în această misiune, trebuie să găsim, 
spuse Yoda. 

Obi-Wan zâmbi uşor când recunoscu planeta de pe hologramă. Era o planetă 
pe care o cunoştea bine. 

— Naboo, spuse el. 

— Da, fu de acord Yoda. La Gungani, să apelăm trebuie. 

— Îi vom contacta imediat, spuse Mace Windu. 

Yoda se sprijini pe baston cu ambele mâini şi contemplă ceea ce avea să 


urmeze. Aducerea mai multor lumi în acest conflict ar putea cauza probleme mai 
mari decât putea rezolva. Existau deja prea multe zone de război în galaxie. 


Droizii subacvatici şi soldații Quarreni patrulau prin labirintul de peşteri 
subacvatice în căutarea Prințului şi a Jedilor. 

Din siguranța umbrelor, Padme şi Anakin priviră cum treceau Quarrenii şi 
droizii subacvatici. Anakin încercase să găsească cea mai sigură rută din peşteri, 
prin oraşul ocupat şi până la suprafaţă. 

— Sunt multe trupe inamice între noi şi suprafață, spuse Padme. 

— Nu e nicio problemă, răspunse Anakin. Sper doar că eşti o înotătoare rapidă. 

Padme îi zâmbi lui Anakin. 

— O spune băiatul de pe planeta deşertică, adăugă Padme. 

Padme îl întâlnise pe Anakin pe planeta deşertică Tatooine, când acesta era un 
copil. Ea fusese acolo cu Obi-Wan Kenobi şi cu Maestrul său, Qui-Gon Jinn, când îl 
găsiseră pentru prima dată pe Anakin şi descoperiseră că avea abilități în Forță. De 
atunci, erau prieteni apropiați. 

Senatoarea Tills înotă în spatele lor. 

— Sunteţi siguri că nava voastră încă mai este acolo? întrebă ea. 

— Există o singură cale de a afla, spuse Anakin. 

— Voi crea o diversiune ca să puteți trece de patrule, spuse Kit Fisto, înotând 
în întâmpinarea lor. 

— În regulă, îi spuse Anakin Maestrului Jedi. Încearcă să prinzi un submarin 
sau două. Ne vor ajuta să ajungem mai repede la suprafaţă. 

— Nicio problemă, răspunse Kit Fisto în timp ce înota spre o patrulă de soldați 
Quarreni. 

Pe măsură ce se apropia, Kit Fisto văzu cum Quarrenii călăuzeau un grup de 
soldați clone capturați. Prin apa tulbure, îl putu distinge pe Comandantul Monnk. 

Kit se mişcă cu îndemânare prin apă, rămânând nevăzut în timp ce patrula se 
apropia. Trebuia să găsească o cale de a-i elibera pe prizonieri. Se poziționă apoi sub 
gărzile Quarrene. De acolo, îl putu vedea pe Monnk venind pe deasupra lui. Trebuia 
să-i atragă atenția fără să-l observe Quarrenii. Când ofițerul clonă se apropie, Kit 
Fisto se poziționă în raza vizuală a Comandantului şi îi făcu un mic semn cu mâna 
lui Monnk, anunțându-l că trebuie să se pregătească pentru o evadare. 

Odată ce fu pregătit, Kit Fisto țâşni din ascunzătoarea sa şi lichidă rapid un 
soldat Quarren care călărea un minisubmarin. Ceilalți gardieni se năpustiră asupra 
lui. Kit Fisto îi respinse şi apoi folosi Forța pentru a împinge minisubmarinul în jos, 
prin apă, spre Anakin. 

— Ahsoka, tu eşti prima, ordonă Anakin. la-i pe Prinţ şi pe Senatoarea Tills. 

Ahsoka sări pe minisubmarinul Quarren, în timp ce Lee-Char şi Senatoarea 
Tills se agățară de părțile laterale. Ahsoka apăsă acceleraţia şi se îndreptă rapid spre 
suprafață. Kit Fisto încercă să-l elibereze pe Comandantul Monnk înainte ca un al 
doilea val de Quarreni să ajungă la ei. Odată ce Comandantul fu liber, Kit îi aruncă 
un blaster. 

— Comandante, eliberează-ţi oamenii şi apoi urmează-mă, îi ordonă Kit Fisto 
ofițerului clonă. Dacă ne mişcăm repede, am putea reuşi să facem autostopul pentru 
a părăsi planeta. Dar, mai întâi, va trebui să mai iau un submarin, aşa că am nevoie 


să mă acoperi. 

— Am înțeles, domnule General, răspunse Comandantul Monnk, trăgând rapid 
în Quarrenul care venea spre el în timp ce îşi elibera trupele. 

Clonele scafandri proaspăt eliberate luară blasterele Quarrenilor căzuți şi 
începură să lupte cu gărzile. 

— În regulă, oameni buni, haideţi să îl acoperim pe General, ordonă Monnk 
celorlalte clone. 

— Am înțeles, răspunseră clonele în timp ce umpleau apa cu focuri de blaster. 

Cu sabia pregătită, Kit Fisto se îndreptă spre următorul grup de soldați 
Quarreni care veneau cu un minisubmarin. Focurile de blaster dinspre submarin 
trecură pe lângă el în timp ce tăia soldații Quarreni din calea sa. Submarinul îşi 
continuă asaltul în timp ce Jediul înota direct spre el. Pilotul Quarren apăsă pe 
acceleraţie şi încercă să-l lovească pe Kit. În timp ce minisubmarinul venea cu viteză, 
Kit Fisto manevră rapid pe lângă el şi îl dădu jos pe pilot de pe scaun. Submarinul 
scăpă de sub control, dar Kit Fisto folosi Forţa pentru a-l îndrepta spre Anakin. 

Văzând submarinul care venea spre el, Anakin folosi Forța pentru a-l trage 
spre ei. Sări în scaunul pilotului şi porni motorul. 

— Ţineţi-vă bine, le strigă el lui Padme şi Căpitanului Ackbar. 

Cu Anakin la comenzi, Padme şi Ackbar se agățară de fiecare parte a 
vehiculului şi se pregătiră pentru urcarea la suprafață. 

Anakin îndreptă submarinul spre suprafață şi porni în viteză. 


Capitolul 9 


În interiorul sălii tronului, Tamson continua să planifice ultima etapă a invaziei 
sale asupra Oraşului Mon Calamari. O hologramă a oraşului şi a bazei de corali 
umplea centrul camerei. Nossor Ri stătea lângă el, privind cum Karkarodonul îşi 
poziționa armatele pe Mon Cala. 

— Sunt cu adevărat necesare toate aceste forțe suplimentare? îl întrebă el pe 
Tamson. Cu siguranță că există utilizări mai bune pentru armatele Separatiste în 
altă parte a galaxiei. Armata Mon Calamari şi forțele Republicii au fost înfrânte. 
Armata Quarrenă poate menține controlul asupra Oraşului Mon Calamari. 

— Soldaţii tăi Quarreni sunt slabi, răspunse Tamson. De aceea ați acceptat 
oferta noastră de ajutor. Ne vom continua asaltul până când toate forțele Mon 
Calamari şi ale Republicii vor fi ori moarte, ori capturate. 

— Nu ţi se pare o măsură extremă? Să nimiceşti jumătate din populaţia unei 
planete nu pare deloc corect, adăugă Nossor Ri. Tot ce am vrut a fost o şansă dea 
conduce Mon Cala... nu orice ar fi această invazie. 

Un gardian Quarren apăru din spatele hologramei. 

— Domnule, Jedii au reapărut cu Prinţul, raportă el. Fug spre suprafaţă. 

Tamson se întoarse de la Nossor Ri. Îşi pierduse interesul față de Quarren. 

— Aduceţi-i pe scaner, ordonă el. 

Holograma se schimbă într-o diagramă a zonei din afara oraşului. Un punct 
roşu pulsant urmărea locaţia Prințului în timp ce el şi Jedii se îndreptau spre 
suprafață. 

— Previzibil. Tamson râse. Lasă-i să se apropie de nava lor. Vreau să-şi vadă 
speranța scufundându-se pe fundul mării. 

Holograma se schimbă din nou - de data aceasta dezvăluind fregata Republicii 
plutind chiar la suprafaţă. 


Minisubmarinele se ridicară aproape de suprafață. Pe măsură ce treceau pe 
lângă vârfurile clădirilor oraşului, puteau distinge silueta fregatei Republicii 
deasupra lor. 

— Uite nava! strigă Padme. 

— Se pare că încă este întreagă, răspunse Anakin. 

Dintr-o dată, o străfulgerare orbitoare sfâşie fregata, explodând-o în bucăți. 
Bucăți mari de navă se prăbuşiră pe suprafața apei. 

— Toată lumea, capul jos şi ţineţi-vă bine, strigă Anakin în timp ce îşi 
îndepărta submarinul de explozie. Se chinui să manevreze minisubmarinul prin apa 
plină de resturi. Ahsoka, urmează-mă, îi strigă el. 

— Sunt chiar în spatele tău, Maestre, îi răspunse ea. 

Anakin şi Ahsoka încercară să navigheze cu minisubmarinele lor printre 
resturile care cădeau peste ei, dar fu inutil. 

— Epava se prăbuşeşte prea repede, spuse Anakin. Nu cred că putem trece cu 
submarinele prin mizeria asta. 

— De acord, răspunse Ahsoka. Eu zic să le abandonăm şi să înotăm. 


— În regulă, toată lumea, spuse Anakin. Daţi drumul submarinelor la 
semnalul meu şi apoi vom înota spre siguranță. 

Dădură drumul submarinelor şi le priviră cum se ciocniră de resturi. În timp 
ce se uitau în jur, putură vedea droizii subacvatici care începeau să se apropie. 

— Ei bine, Prinţe, ce părere ai despre o nouă luptă? întrebă Anakin în timp ce 
îşi aprindea sabia şi se poziționa pentru a proteja grupul. 

Ahsoka îşi aprinse propria sabie şi înotă alături de Maestrul ei. 

— Maestre Jedi, răspunse Lee-Char. Suntem prea vulnerabili aici. Trebuie să 
ajungem din nou pe fundul mării. 

Anakin se uită în jur. 

— Bine, toată lumea, l-aţi auzit pe Prinţ, strigă el. Ne întoarcem pe fundul 
mării. Agățaţi-vă de cea mai mare bucată de resturi pe care o puteţi găsi şi lăsaţi-o să 
vă ducă până la fund. 

Anakin şi Ahsoka deviară rafalele de la droizii subacvatici în timp ce ceilalți se 
agățau de bucățile mari ale fregatei explodate care cădeau pe fundul mării. 

— În regulă, Snips, e rândul tău, spuse Anakin. Voi veni chiar după tine. 

— Mă voi întrece cu tine până la fund, spuse Ahsoka în timp ce se agăța de cea 
mai apropiată bucată de resturi. 

Rafalele de la droizii subacvatici ricoşară în resturile din jurul lui Anakin, în 
timp ce îşi stingea sabia şi se agăța de o bucată de navă care cădea. Pe măsură ce 
droizii subacvatici se apropiau, Anakin făcu tot posibilul să ghideze resturile spre 
fundul mării. 

— Cred că mi se face rău de mare! o auzi el pe Padme strigând în timp ce 
curentul îi zvârcolea de colo-colo. 

— Ţine-te bine, îi răspunse el. Totul se va sfârşi înainte să-ți dai seama. 


Jos pe fundul mării, Kit Fisto, Comandantul Monnk şi câteva clone scafandri 
salvate continuau să lupte cu gărzile Quarrene. În depărtare, observară resturile care 
cădeau spre ei. 

— Domnule, ce credeți că sunt alea? întrebă Comandantul Monnk. 

— Cred că sunt rămăşiţele ultimei noastre şanse de a pleca de pe această 
planetă, răspunse Kit Fisto. Ar fi bine să mergem să verificăm. 

— Vă sugerez să ne grăbim, domnule, spuse Monnk, arătând spre o echipă de 
droizi subacvatici care se îndreptau spre locul prăbuşirii. Nu suntem singurii 
interesați de acele resturi. 

Îşi croiră drum prin patrula Quarrenă rămasă şi înotară pentru a examina 
epava. Pe măsură ce se apropiau, Kit Fisto observă ceva mişcându-se pe o bucată de 
resturi. 

— Acoperiți-mă, Comandante, spuse el. Mă duc înăuntru să văd mai bine. 

De unul singur, Jediul reuşi mai uşor să se orienteze printre resturile care 
cădeau. Odată intrat în furtuna de resturi, îl văzu pe Prinţul Lee-Char strângând o 
bucată de tablă metalică. Părea să fie nevătămat. În spatele Prințului, îi putea 
distinge pe Căpitanul Ackbar şi pe cele două Senatoare - şi, în cele din urmă, pe 
Ahsoka, urmată de Anakin. Kit Fisto înotă până la Jedi. Comandantul Monnk şi 
clonele sale rămase îl urmau îndeaproape. 

— Te-ai întors atât de repede? glumi Kit Fisto cu Anakin în timp ce el şi Monnk 


se agățau de resturi. 

— Da, nava a avut câteva probleme, răspunse Anakin. 

— Pot să văd asta, adăugă Kit Fisto. Peste tot prin jurul meu. 

— Separatiştii trebuie să fi ştiut că venim, spuse Ahsoka. Dar de ce nu au 
aşteptat până când am fost pe navă ca să o arunce în aer? 

— Nu voiau ca Prinţul să moară, răspunse Kit Fisto. Cel puţin nu aşa. Dooku 
vrea să facă un exemplu din el. Să-l execute în fața propriului său popor. 

— O echipă de droizi se îndreaptă spre noi, raportă Comandantul Monnk. Ar 
trebui să ajungă la noi imediat ce ajungem la fund. 

Căpitanul Ackbar se împinse de pe resturile de care se ținea şi înotă spre Jedi. 

— Singura noastră speranță este să ne despărțim, spuse el. Droizii ne vor 
căuta şi e mai bine dacă le oferim mai multe ținte. Trebuie să-l ducem pe Prinţ să se 
ascundă. 

— Nu sunt sigur că asta e cea mai bună strategie, răspunse Anakin. 

— Eu sunt sigur, interveni Prințul. Cuvintele Căpitanului Ackbar sunt ale 
mele. Dacă ne despărțim, asta ne va da cele mai mari şanse de supraviețuire. 

— Cum doriți. Anakin aprobă din cap spre Prinţ şi apoi o chemă pe Padawana 
sa. Ahsoka, tu şi Prinţul mergeţi cu Maestrul Fisto şi luați clonele cu voi. Eu îi voi lua 
pe Senatoare şi pe Căpitanul Ackbar. Staţi ascunși. Singura noastră speranță este ca 
Maestrul Yoda să trimită ajutoare la timp. 

— Nu, îl corectă Căpitanul Ackbar. Prinţul Lee-Char este singura noastră 
speranţă. 

Ahsoka, Prințul, Kit Fisto şi Monnk dădură drumul primii resturilor. Ceilalți îi 
urmară la scurt timp după aceea. Resturile se loviră puternic de sol, făcând ca apa 
să devină plină de nămol şi să fie greu de văzut prin ea. 

Droizii subacvatici se apropiară rapid de locul impactului. Când apa se limpezi, 
nu mai era nici urmă de Prinţ sau de vreunul dintre Jedi. 


Capitolul 10 


În sala de şedinţe din sticlă, în formă de bulă, a Înaltului Turn din Naboo, în 
capitala subacvatică a Gunganilor, o hologramă a lui Yoda plutea în faţa Înaltului 
Consiliu Gungan. Lumea Republicană Naboo era prietenă cu Mon Cala, amândouă 
fiind situate în zona exterioară a galaxiei. Aici trăiau multe rase, inclusiv Gunganii, o 
rasă de amfibieni care populau lacurile adânci ale planetei. 

Capitala Gunganilor, numită Otoh Gunga, era cel mai mare dintre oraşele 
subacvatice de pe Naboo. Era construită în adâncul lacului Paonga, la marginea 
mlaştinii Lianorm de pe Naboo. Oraşul era construit dintr-un sistem de clădiri 
strălucitoare, în formă de bule, care erau ancorate pe piloni masivi de piatră fixaţi pe 
fundul lacului. Gunganii erau un popor retras şi nu le plăcea să se implice în 
afacerile altora. O invazie Separatistă eşuată a Naboo, cu ani în urmă, îi forțase să 
îmbrățişeze Republica şi lumea exterioară, dar rămăseseră totuşi reticienţi să se 
implice prea mult în Războiul Clonelor. 

Şeful Înaltului Consiliu Gungan şi conducătorul poporului Gungan era Boss 
Lyonie. În Sala de Consiliu, stătea în centrul unei platforme ridicate care domina 
restul camerei. În jurul lui se aflau ceilalți membri ai Consiliului, toţi îmbrăcaţi în 
robe ceremoniale. Lângă Boss stătea Jar Jar Binks. Jar Jar era reprezentantul 
Gungan în Republică şi era prieten apropiat atât cu Padme, Senatoarea de Naboo a 
Republicii, cât şi cu Anakin. Se cunoscuseră cu ani în urmă, în timpul tentativei de 
invazie Separatistă a Naboo şi de atunci rămăseseră prieteni. Spre deosebire de alți 
Gungani, lui Jar Jar îi plăcea aventura şi explorarea spațiului şi călătorise adesea în 
misiuni diplomatice cu Senatoarea Amidala şi Anakin. 

Boss Lyonie îşi aplecă capul înainte şi se adresă hologramei Maestrului Jedi. 

— Maesstre Yoda, domnu”, spuse Boss către hologramă. Cărui fapt datorează 
noisa plăcerea să vedem la voisa? 

— De ajutorul vostru, Republica are nevoie, răspunse Yoda. 

Ochii lui Jar Jar se aprinseră. Se întrebă în ce fel de misiune avea de gând să-l 
trimită Republica. De când devenise reprezentant al Republicii, călătorise prin toată 
galaxia cu Padme şi Anakin. 

Şeful Lyonie păru mai puţin entuziasmat. 

— Ceva spune la eusa că voisa are nevoie de mare ajutor, nu? întrebă el. 

— Senatoarea Amidala, aliata voastră de mult timp, prinsă pe o planetă 
ocupată este, spuse Yoda. Întăriri de la Marea Armată Gungană, Republica are 
nevoie. Groaznică, situația este. 

Jar Jar sări în sus. Era gata să meargă să o salveze pe Padme. 

— Eusa... începu el, dar Boss ridică mâna şi îl reduse la tăcere. 

— Mmmm... Lyonie contemplă cererea Jediului. Eusa nevoie de timp de 
gândire are pentru a răspunde la asstea ştirile. 

Boss se uită la ceilalți membri ai Consiliului care dădură din cap în semn de 
acord. Nu că nu voiau să o ajute pe Senatoarea Amidala - Padme era de mult timp o 
prietenă şi o susținătoare a poporului Gungan în Senatul Galactic - dar Gunganilor 
nu le plăcea să lupte în bătăliile altora. 

Lui Jar Jar nu-i venea să creadă ce auzea. Se întoarse spre Boss. 

— Ssă gândiţi? Fără gândit! spuse el. Eusa gândeşte că Padme ar fi ajutat la 


noisa! Ea ajutat la noisa! Foarte mult! Noisa trebuie ajutat acum! 

Boss Lyonie se gândi la ceea ce spusese Jar Jar, apoi sări în picioare. Era 
extrem de serios. 

— Tusa era dreptate, spuse el. Timp de gândire gata! Noisa trebuie să plecăm 
acum! 

Yoda le aruncă membrilor Consiliului Gungan o privire mulțumită. Marea 
Armată Gungană era ultima lor speranţă. 


Pe Mon Cala, Kit Fisto îi conduse pe Ahsoka, Prințul Lee-Char, Comandantul 
Monnk şi două clone scafandri înapoi în peşterile subacvatice de sub oraş. În timp ce 
treceau prin intrare, Jediul Nautolan se opri şi privi apa de afară. 

— Nu cred că am fost urmăriți, spuse Kit Fisto. Comandante Monnk, lasă pe 
cineva de pază. 

Comandantul ordonă unuia dintre soldații clonă să păzească intrarea în 
peşteră şi îl trimise pe al doilea să stea de pază la intrarea din spate. Ahsoka îl 
conduse pe Prinţ mai adânc în siguranța cavernei de corali. Kit Fisto îi urmă. 

— Ahsoka, principala ta responsabilitate este să-l protejezi pe Prinț, spuse 
Jediul. Ţine-l în permanenţă în raza ta vizuală. Această peşteră ar trebui să ofere 
siguranță pentru următoarea perioadă, dar niciodată nu putem fi prea precauți. 

— Da, Maestre, răspunse Ahsoka. 

— Ce vom face acum? întrebă Prințul. Nu avem nicio armată şi nu ştim dacă 
vin întăriri. Care sunt opțiunile noastre? 

— Stăm liniştiți, răspunse Ahsoka. Nu putem face prea multe. 

Prinţul Lee-Char era exasperat. Nu voia să stea şi să aştepte. Semenii lui erau 
în pericol şi trebuia să găsească o cale de a-i salva. 

— Cum putem sta aici? Ori găsim o altă cale de a părăsi planeta şi de a primi 
ajutor, ori trebuie să încercăm să-i salvăm noi înşine pe Mon Calamari. Nu asta a 
spus mai devreme Maestrul Anakin? 

— Sunt sigură că Anakin lucrează la un plan pentru a ne scoate de aici, 
răspunse Ahsoka. La asta se pricepe cel mai bine. 

— Între timp, adăugă Kit Fisto, trebuie să rămâneți în siguranţă, în peşteră. 

De la intrarea în peşteră, Comandantul Monnk văzu apropiindu-se un grup de 
droizi subacvatici. Monnk şi soldatul clonă se ascunseră printre alge, încercând să 
nu fie văzuţi. Clonele priviră droizii cum treceau şi apoi îi urmară de la o distanță 
sigură. Comandantul Monnk voia să vadă încotro se îndreptau aceşti droizi. 

Clonele se deplasară în spatele droizilor şi văzură ceea ce părea a fi un grup de 
prizonieri. Comandantul Monnk se întoarse cu precauţie în peşteră. 

— Domnule, trebuia să veniţi să vedeți asta, spuse el. 

— Rămâi aici şi stai cu ochii pe Prinț, îi spuse Kit Fisto lui Ahsoka. 

— Aşteptaţi, zise Prințul. Nu rămân aici. Nu-mi pot trăi viața ascunzându-mă. 

— Domnule, probabil că Prinţul ar trebui să vadă şi el, adăugă Comandantul 
Monnk. 

Kit Fisto, Ahsoka şi Lee-Char îl urmară pe Monnk la ieşirea din peşteră. 

Ascunzându-se de ochii invadatorilor, se întinseră pe podeaua de corali. De 
acolo, văzură droizi subacvatici şi soldați Quarreni ghidând Mon Calamarii capturați 
şi clonele. Erau adunați ca nişte vite în adâncurile de dincolo de marginea oraşului. 


— Sunt atât de mulţi prizonieri, spuse Lee-Char. Unde îi duc? 

— Ca să devină sclavi, răspunse Kit Fisto. Cel mai probabil vor fi trimişi să 
lucreze în minele de minereu. 

— Ce? Sunt şi copii acolo, spuse Lee-Char. Nu pot să cred că Nossor Ri şi 
Quarrenii au fost de acord cu asta! 

— Contele Dooku conduce aici acum, adăugă Ahsoka. Nu Quarrenii. 

Zâmbetul obişnuit al lui Kit Fisto dispăru. 

— Ceea ce vezi, Prinţe, spuse el, este viitorul tuturor ființelor de pe această 
lume, Mon Calamari şi Quarreni. Cu toţii vor deveni sclavii Contelui Dooku. 

Prinţul privi cum prizonierii erau duşi mai departe. 

— Haideţi, adăugă Kit Fisto. Să ne întoarcem înainte să fim văzuți. 

În interiorul peşterii, Prinţul Lee-Char vorbi încet cu Ahsoka, în timp ce 
Comandantul Monnk şi Kit Fisto priveau inamicul de la gura peşterii. 

— Toţi aceia care sunt transformați în sclavi..., îi spuse Prințul lui Ahsoka. 
Trebuie să fie ceva ce pot să pot face pentru ei. Refuz să stau aici, pur şi simplu. 

— Ştiu că e greu, dar trebuie să aveți răbdare, răspunse ea. 

— Dar mi-ai văzut poporul, spuse Lee-Char. l-am dezamăgit. 

— Nu, spuse Ahsoka. Amintiţi-vă cuvintele Căpitanului Ackbar. Sunteţi ultima 
speranță a poporului vostru. Atâta timp cât veți trăi, ei vor rezista. 

— Am nevoie de o armată, spuse Prințul. Trebuie să ripostăm. 

— Nu trebuie să porți o sabie pentru a fi puternic, spuse tânăra Jedi. Unii 
lideri îşi găsesc puterea în a inspira măreţia altora. 

— Dar poporul meu nici măcar nu ştie că sunt în viață, spuse el. Cum îi pot 
inspira dacă ei cred că sunt mort? 


Capitolul 11 


Fundul vast al mării de corali se întindea sub oraşul Mon Calamari. Oraşul de 
Jos, aşa cum era cunoscut, era un loc întunecat, umbros, care oferea protecţie față 
de escadroanele de droizi subacvatici care patrulau în căutarea supraviețuitorilor. 

Prin umbră, Anakin îi conduse pe Căpitanul Ackbar, Padme şi Senatoarea 
Meena Tills prin Oraşul de Jos, sterp şi plin de nămol. Jediul părea să caute ceva. 

— Nu înțeleg ce căutăm aici, spuse Padme în timp ce înotau printre 
dărâmături. Trebuie să găsim o cale de a contacta Consiliul Jedi sau măcar să găsim 
o navă care să ne scoată de pe această planetă. 

— Şi trebuie să-l protejăm pe Prinţ, le reaminti Senatoarea Tills. Siguranţa lui 
este de o importanţă capitală. Crezi că tovarăşii tăi Jedi vor fi capabili să-l protejeze, 
Maestre Skywalker? Căpitanul Ackbar sau eu ar fi trebuit să rămânem cu el. Nu ştiu 
de ce ne-ați despărțit aşa. 

— Prințul este pe mâini bune, doamnă Senator, răspunse Anakin. Maestrul 
Fisto şi Padawana mea, Ahsoka, se vor asigura că va rămâne în siguranță. 

— Ar fi bine să o facă, spuse Senatoarea Tills. Altfel, nu mai există nicio 
speranță pentru poporul Mon Calamari. 

— Deci, ce facem noi aici jos? întrebă Padme pentru a doua oară. Nu pare să 
fie mare lucru aici jos — cu excepția unor clădiri abandonate. 

— Ai încredere în mine, răspunse Anakin. Am un plan. 

— Planurile tale se termină de obicei prin faptul că arunci ceva în aer, adăugă 
Padme. 

Anakin zâmbi în timp ce privea peisajul oraşului subacvatic. 

— Căpitane Ackbar, spuse el. Care dintre aceste structuri găzduieşte scanerele 
interplanetare ale oraşului? 

— Este acolo, în partea cealaltă a pieței, răspunse Ackbar. De ce? 

— Ei bine, explică Anakin, în cazul în care Maestrul Yoda trimite întăriri, m-am 
gândit că ar fi util ca inamicul să nu-şi dea seama că vin. 

Ackbar dădu din cap în semn de aprobare. 

— Dacă distrugem acel radar, nu vor vedea întăririle noastre decât atunci când 
vor fi chiar deasupra oraşului. 

— Asta presupunând că vine cineva, adăugă Senatoarea Tills. 

— Sunt sigură că Maestrul Yoda va găsi o cale de a trimite ajutoare, asigură 
Padme grupul, deşi era îngrijorată în secret că ultima lor transmisie nu ajunsese la 
Consiliul Jedi. 

Ocupaţia Separatistă asupra Mon Cala continua să crească. 

Chiar şi o invazie totală a planetei s-ar putea să nu fie suficientă pentru a-i opri. 
Anakin şi ceilalți Jedi sunt singura lor speranță de supraviețuire, gândi ea. Prințul sau 
poporul Mon Calamari nu mai pot face nimic. 

Anakin conduse grupul în jurul unor clădiri pentru a vedea mai bine baza 
turnului pe care îl indicase Căpitanul Ackbar. Pe măsură ce se apropiau, putură 
vedea unde se lega clădirea de recif. Structura gigantică era ataşată de planeta 
însăşi. 

— Bine, acoperiți-mă, spuse Anakin în timp ce stătea cu fața la baza turnului. 
Va trebui să mă concentrez. 


— Să te concentrezi? întrebă Padme. Să te concentrezi la ce? 

— La dărâmarea acelei clădiri, răspunse Anakin. 

Padme îşi dădu ochii peste cap. 

— Bineînţeles că vei dărâma o clădire, spuse ea. Asta nu va atrage atenția 
asupra noastră. 

Căpitanul Ackbar îi dădu pe ceilalți la o parte în timp ce Anakin îşi ridica 
braţele spre clădire. Jediul închise ochii şi se concentră. În mintea lui, putea vedea 
turnul desprinzându-se de coralul care îl ţinea în loc. În jurul lui, apa începu să se 
agite şi să se mişte sub presiunea Forței. Dintr-o dată, una dintre grinzile de 
susținere a clădirii se smuci. Metalul îndoit scoase un geamăt puternic care se 
propagă prin apă. 

Sesizând tulburarea, o echipă de droizi subacvatici veni să investigheze. 

— Avem musafiri, spuse Căpitanul Ackbar când văzu droizii care se apropiau. 

Anakin se încordă sub masa clădirii. Trebuia să o dărâme înainte ca droizii 
subacvatici să realizeze ce se întâmplă. 

— Anakin, grăbeşte-te! strigă Padme în timp ce droizii îl zăriră pe Jedi şi 
începură să tragă în el. 

Anakin nu se putea opri. Simţea cum clădirea se desprinde de pe suporturile 
sale. Avea nevoie doar de puțin mai mult timp. Căpitanul Ackbar şi Padme se 
deplasară pentru a-l acoperi cu focuri de blaster. Anakin îşi concentră toată energia 
asupra clădirii. Instantaneu, totul păru calm. Îşi răsuci mâna, iar suportul metalic 
masiv se prăbuşi. Răsucindu-se şi gemând, structura se crăpă şi se desprinse de 
reciful de corali. În cele din urmă căzu, prăbuşindu-se peste o clădire vecină. 


În sala tronului, Tamson şi Nossor Ri se aflau în fața hologramei cu zona din 
jurul oraşului Mon Calamari. Nossor Ri se plimba înainte şi înapoi în timp ce 
Tamson scruta poziţiile tuturor trupelor sale pe câmpul de luptă. 

— Fără nava lor, mă îndoiesc că Jedii vor putea să-l scoată pe Prinţ de pe 
această planetă, spuse Tamson. Ne-am asigurat de asta. Nu există prea multe locuri 
în care se poate ascunde. Droizii mei subacvatici îl vor găsi în cele din urmă. 

— Şi apoi ce se va întâmpla? îl întrebă Nossor Ri. 

— Atunci planeta şi minele ei de minereu vor fi sub controlul nostru, răspunse 
Tamson. 

— Doar asta te-a interesat? întrebă Quarrenul. Minele noastre de minereu? 

Karkarodon râse. 

— Eşti un prost, Nossor, spuse el, dacă ai crezut vreodată că este vorba de 
altceva. Nimănui nu-i pasă de lumea ta stupidă. 

Brusc, toate luminile din sala tronului clipiră, stingându-se şi aprinzându-se 
înainte să se stingă complet. Holograma se stinse şi dispăru. O clipă mai târziu, se 
aprinse iluminatul de urgenţă. 

Tamson se înfurie. 

— Ce se întâmplă?! lătră el către un droid subacvatic care monitoriza sistemele 
bazei lor de comandă. Raportează! 

Droidul apăsă mai multe butoane de pe consola de comandă, care rămase 
insensibilă. 

— Am pierdut toate scanările radar şi sonar, domnule, răspunse acesta. 


Cu frustrarea crescând, Tamson se năpusti asupra droidului cu dinții scoşi. Se 
părea că era gata să-l rupă în două. 

— Restabiliți conexiunile, ordonă el. 

— Nu putem, domnule, răspunse droidul în timp ce încerca să obţină un 
răspuns de la consolă. 

— De ce nu? întrebă Tamson în timp ce se învârtea cu îngrijorare în jurul 
camerei. 

— Clădirea care adăpostea radarul a dispărut, răspunse droidul, părând 
surprins de ceea ce vedea pe ecran. 

— Cum ar putea o clădire să dispară? întrebă Nossor Ri. Armata Mon Calamari 
nu mai are resursele necesare pentru a distruge o clădire. 

— Se pare că au, replică Karkarodonul în timp ce se întorcea cu fața la Nossor 
Ri şi la restul Quarrenilor din cameră. 

— Nu există niciun motiv să credem că Mon Calamarii au făcut asta, adăugă 
Nossor Ri. Sunt sigur că este doar o problemă cu releele senzorilor. Oraşul a suferit 
multe pagube astăzi, trebuie să existe probleme cu unele dintre sistemele sale. 

— Aşa cum am spus, eşti un prost. Fără senzori, suntem orbi, lătră Tamson. 
Trebuie să ne pregătim pentru un atac! 

— Hai să trimitem o echipă să investigheze, spuse Nossor Ri. Nu era nimic pe 
radar înainte de atac. 

— Tocmai de aceea trebuie să presupunem că este iminent un atac! spuse 
Tamson. Gărzi, la mine! 

Patru gărzi Quarrene veniră lângă Tamson în timp ce acesta trecea pe lângă 
Nossor Ri şi se îndrepta spre ieşire. 

— Unde te duci? întrebă Nossor Ri. 

— Să-l găsesc pe acel Prinţ băgăcios şi pe prietenii lui Jedi, răspunse Tamson. 
Vreau să rămâi aici şi să repui în funcțiune scanerele. Contactează-mă imediat ce le 
vei pune în funcțiune. 

Tamson ieşi înotând din cameră, cu gărzile Quarrene în urma sa. 


Capitolul 12 


Prinţul Lee-Char stătea singur la gura peşterii, ţinând o scoică mare în mână. 

Pe vremuri, acesta era modul în care semenii săi îşi făceau semn unul altuia. 
Sunetul scoicii era simbolic - un mod de a le reaminti celor din Mon Calamari cine 
erau. Îl văzuse pe tatăl său suflând în cochilii la multe ceremonii. 

Pentru mulți, sunetul cochiliei însemna sosirea Regelui. Oricât de mult ar fi 
încercat, Lee-Char nu se simțea ca un Rege. Se simțea mai degrabă ca un băiat care 
purta uniforma tatălui său. Prințul privi cochilia din mâna sa şi apoi în depărtare, 
unde îi putea vedea pe prizonierii Mon Calamari şi gărzile Quarrene. 

Dacă avea de gând să ia cu adevărat locul tatălui său şi să conducă Mon 
Calamari, trebuia să ia atitudine. Trebuia să iasă în sfârşit din umbră şi să le spună 
semenilor săi că era gata să-i conducă spre libertate. 

Ridică încet scoica la gură şi suflă în ea cât de tare putu. Sunetul scoicii 
răsună prin apa tulbure. Afară, în larg, prizonierii Mon Calamari se opriră în timp ce 
ei şi gărzile se întorceau să privească spre locul de unde venea sunetul. Cu toții ştiau 
ce însemna sunetul scoicii. Cochilia răsună din nou, iar unul dintre prizonieri îl zări 
pe Prinţ. 

— Este Prinţul! aclamă prizonierul. Priviţi cu toţii! Prinţul a venit să ne salveze! 

Din adâncul peşterii, Ahsoka auzi şi ea sunetul conchiliei. 

— O, nu! strigă ea spre ceilalți. Prințul! Grăbiţi-vă! 

Kit Fisto, Ahsoka şi Comandantul Monnk se grăbiră spre gura peşterii. Când 
ajunseră, putură vedea cum Lee-Char se adresa prizonierilor, iar gărzile Quarrene 
priveau surprinse. Nu se aşteptaseră să-l vadă pe Prinț stând neprotejat la mică 
distanţă de tabăra de prizonieri. 

— Cetăţeni din Mon Cala! începu el. Toată populaţia din Mon Cala care nu vrea 
să fie sclavi, să aibă speranţă! Nu veți mai fi prizonieri mult timp! Trebuie să aveți 
credință că putem învinge această tiranie. Niciunul dintre noi nu trebuie să fie 
sclavul Separatiştilor. Nici Mon Calamari şi nici Quarreni. Vă dau cuvântul meu că 
vă voi elibera pe toți. 

Prizonierii începură să aplaude. 

— Bine, cred că spectacolul s-a terminat, spuse Ahsoka în timp ce îl apuca pe 
Prinţ de umeri şi îl trăgea înapoi în peşteră. Gărzile vor veni. Trebuie să plecăm. 

Kit Fisto şi Comandantul Monnk luară poziție defensivă în jurul Prințului în 
timp ce gărzile Quarrene şi droizii subacvatici se îndreptau spre intrarea în peşteră. 
Jedii şi clonele erau în inferioritate numerică. 

— Ahsoka, du-l pe Prinţ în peşteră şi continuă să te mişti, spuse Kit Fisto. Îi 
vom reține pe Quarreni cât de mult putem. 

Ahsoka voia să rămână şi să lupte. Erau cu siguranță depăşiţi numeric, dar se 
gândi că ar putea avea o şansă dacă rămânea cu ei. Kit Fisto îi simți ezitarea. 

— Trebuie să pleci, Padawan, spuse el. Trebuie să pleci acum. 

— Rămâi în siguranță, Maestre, spuse ea în timp ce se întorcea să se îndrepte 
mai adânc în peşteră. 

Cu coada ochiului, zări ceva în apă. Păreau a fi sute de puncte mici care se 
îndreptau spre ei. 

— Domnule, ceva vine în direcția asta, spuse una dintre clonele scafantri. Şi 


sunt mulți. 

Un zâmbet crescu pe fața lui Kit Fisto pe măsură ce armata misterioasă se 
apropia. 

— Gungani! le strigă el celorlalți. Se pare că valul s-a întors în favoarea 
noastră! 

Gărzile Quarrene şi droizii subacvatici se retraseră înapoi spre tabăra de 
prizonieri în timp ce Gunganii înotau în jurul lor. 

— Trebuie să ne mişcăm rapid cât timp avem avantajul, adăugă Kit Fisto. Să-i 
eliberăm pe prizonieri. Cu cât avem mai mulți soldați, cu atât ne va fi mai bine. 

— L-aţi auzit pe General, strigă Comandantul Monnk către clonele sale. Să 
mergem să ne eliberăm frații de arme. 

Clonele îşi ridicară armele şi atacară porțile închisorii. 

Kit Fisto se întoarse spre Prinț. 

— Ai vrut să-ţi eliberezi poporul, spuse el. Ei bine, iată şansa. 

— Îmi eliberez poporul! aclamă Prințul în timp ce înota afară din peşteră şi 
urma clonele. 

Ahsoka înotă după el, cu cele două lame de sabie strălucind în apă. 

Kit Fisto atacă liniile din faţă. În jurul lui, armata Gungană îi copleşi rapid pe 
Quarreni şi pe droizii subacvatici. Gunganii erau unii dintre cei mai buni războinici 
subacvatici din galaxie. 

Se apropie de Comandantul Gungan, care lătra ordine soldaților săi. 

— Nici că se putea o sincronizare mai bună, spuse el. Este o onoare să lupt 
alături de Marea Armată Gungană. 

— Onoarea esste la noisa, Maesstre Jedi, zise Generalul. Unde esste 
Ssenatoarea? Ssă ssalvăm pe ea trebuie. 

— Este o întrebare foarte bună, răspunse Jediul. 


Droizii subacvatici se apropiară de clădirea distrusă a scanerului. Aprinzându- 
şi sabia, Anakin se poziționă lângă Căpitanul Ackbar, în fața celorlalți. Padme şi 
Senatoarea Tills se îndreptară spre siguranța ruinelor. Din depărtare, se apropiau 
mai multe Meduze Hidroide. 

— Cel puţin, distragem atenţia de la Prinț, glumi Padme. 

Anakin, Padme, Senatoarea Tills şi Căpitanul Ackbar priviră neputincioşi cum 
Meduzele Hidroide se apropiau de ei. Ştiau că nu aveau nicio apărare împotriva 
acelor creaturi uriaşe. Dintr-o dată, o explozie le atrase atenția. Ceva distrugea 
Meduzele Hidroide. Anakin scrută apa până când văzu o față cunoscută care se 
îndrepta spre ei. 

— Cred că Maestrul Yoda a primit mesajul nostru până la urmă, spuse el. 
Apoi, întorcându-se spre Padme, adăugă: Nu te bucuri că am distrus clădirea aia? 

O echipă de războinici Gungani cobori spre ei. Aceştia aruncară cu bile mari şi 
albastre de energie plasmatică, numite Boomas, în Meduzele Hidroide. Bilele 
explodară în diferite forme, culori şi mărimi în timp ce luminau peisajul subacvatic. 

Printre explozii, Jar Jar îl zări pe Anakin. 

— Ani! îl strigă el pe vechiul său prieten. Eusa atât de fericit să văd la tusa! 

— Sincronizare perfectă, Jar Jar, spuse Anakin. 

— Ce tu sspune? întrebă Jar Jar, clătinând din cap. Meesa nu mai aude atât 


de bine de când sscufundat. 


În sala tronului, Nossor Ri lucra la restabilirea unora dintre holo-scannere. 

Nu mai e cale de întoarcere, gândi el. Separatiştii erau acum o realitate. Chiar şi 
dacă vor reconstrui lumea, armatele lor vor fi pe Mon Cala - cel puţin până când vor 
lua tot minereul de pe planetă. 

Accesând sistemul de scanare de rezervă Mon Calamari, Nossor Ri activă o 
hologramă plină de purici a bătăliei care umplu camera. 

Imediat, pe hartă apărură puncte roşii. Acestea înconjurau forțele Separatiste. 
Una câte una, Meduzele Hidroide clipeau şi dispăreau din hologramă. 

Nossor Ri îşi activă comunicatorul. 

— Tamson, Tamson, răspunde! spuse el. Unde eşti? Întăririle Republicii ne 
copleşesc apărarea! Trebuie să ne retragem! Trebuie să ne retragem acum! 

O imagine holografică pâlpâitoare a lui Riff Tamson apăru în fața lui. 

— Te-am avertizat că va avea loc acest atac, spuse el. Unde îşi concentrează 
Jedii atacul? 

Nossor Ri studie scanerul. 

— Există două grupuri de Jedi, raportă un droid subacvatic. Unul în centrul 
inferior al oraşului, iar celălalt eliberează prizonierii lângă baza de corali. 

— Prizonierii? spuse Tamson. Prințul trebuie să fie cu ei. O să angajez întăririle 
pe care le-a trimis Contele Dooku. Nu va putea scăpa de data asta. 

Bătălia făcu ravagii în jurul oraşului. Marea Armată Gungană şi prizonierii 
eliberați lucrau împreună pentru a se ocupa de Meduza Hidroidă rămasă. Uralele 
războinicilor Gungani umplură apa în timp ce trupurile fără viață ale creaturilor 
gigantice se prăbuşeau pe fundul mării. 

Ahsoka şi Prinţul Lee-Char se deplasară prin apa plină de resturi. În timp ce 
înotau, doi soldați Quarreni de pe un minisubmarin îl ţintiră pe Prinț. Focurile de 
armă trecură pe lângă capul lui Lee-Char, în timp ce Ahsoka îl trăgea din drum. 

Văzând atacul asupra Prințului, Kit Fisto atacă submarinul. Nautolanul 
alunecă prin apă şi blocă rafalele cu sabia sa. Submarinul continuă să tragă rafală 
după rafală, dar Jediul continua să rămână în fața lui, blocându-i toate atacurile. 
Văzând că Prinţul dispăruse în apa întunecată, pilotul submarinului se întoarse şi se 
îndreptă înapoi spre bătălia principală, dar Kit Fisto veni peste ei înainte să ajungă 
prea departe. Cu o singură tăietură a sabiei sale, submarinul explodă. 

Ahsoka şi Lee-Char priviră cum submarinul exploda în depărtare. Prințul se 
opri din înot şi se întoarse spre fata Jedi. 

— Nu are rost să fugim, Ahsoka, spuse el. Bătălia vine întotdeauna după noi. 

Se întoarse, luă un blaster de pe dărâmături şi porni să lupte. Ahsoka îşi 
aprinse cele două săbii ale sale şi îl urmă pe Prinţ. 

— Sper că ştii ce faci, spuse ea. 

Se îndreptară spre Kit Fisto, care conducea atacul Gunganilor şi al prizonierilor 
împotriva forțelor Quarrene şi Separatiste. Sabia Jediului Nautolan lumina apa în 
timp ce tăia droizii subacvatici care se apropiau. Dintr-o dată, o umbră mare se 
mişcă deasupra lor. Ahsoka îşi ridică privirea şi văzu o navă uriaşă de foraj Trident 
coborând spre ei. Nava asemănătoare unui calamar începu să se întoarcă încet, în 
timp ce picioarele sale tentaculare se desfăceau larg, dezvăluind burghiul Trident. 
Nava prinse viteză şi începu să se învârtă ca o elice masivă. Apa se învolbură, 
prinzându-i pe Ahsoka, Kit Fisto şi Prințul Lee-Char. 

— Rămâneți în centru! strigă Ahsoka. Acolo sunt mai puţine turbulențe! 

Se întinse spre Prinţ, dar curentul era prea puternic pentru ca ea să se poată 
mişca. Dându-şi seama că nu-l mai avea aproape, începu să se concentreze. 
Încercând să blocheze totul în jurul ei, îşi concentră toată energia asupra Prințului. 
Folosind puterea Forței, Ahsoka începu să-l împingă pe Prinţ în centrul pâlniei, acum 
aproape complet formată. Lee-Char privi în sus şi văzu cum se deschidea fundul 
Tridentului. 

Riff Tamson ieşi zburând din partea de jos a burghiului şi se îndreptă direct 
spre Prinț, apucându-l de umeri când se ciocniră. Lee-Char se smuci pentru a se 
elibera, iar Tamson se năpusti pentru o nouă încercare, folosind apa învolburată şi 
întunecată ca acoperire. Ahsoka îl văzu pe Karkarodon pregătindu-se pentru un alt 
atac asupra Prințului. Tăie printr-un grup de droizi subacvatici şi folosi Forța pentru 
a-l împinge pe Tamson departe de Prinţ. 

— Bună încercare, Jedi, spuse Tamson. Dar m-am săturat să mă joc cu tine şi 
cu Prințul. 

Apăsă un buton de pe comunicatorul său, comandând tuturor droizilor 
subacvatici din jur să se întoarcă împotriva Ahsokăi şi a Prințului. Tamson dispăru 


din nou în apa întunecată. În timp ce Ahsoka se apăra de focul droizilor, Tamson ieşi 
iar din apa întunecată şi îl încolți pe Prinț. În timp ce fălcile Karkarodonului 
pocneau, Kit Fisto străpunse întunericul şi îl lovi pe Tamson din lateral. În timp ce 
Tamson îşi revenea după prima lovitură, Kit Fisto trecu înotând din nou pe lângă el, 
aterizând cu pumnul în falca lui. 

Plin de furie, Tamson porni după Kit Fisto, lăsându-l pe Prinț în urmă. 

În timp ce Tamson îl urmărea pe Kit Fisto, Ahsoka se întoarse la Prinţ. O 
echipă de droizi subacvatici apăru din apa întunecată şi îi blocă calea. Cu coada 
ochiului, Tamson observă că Lee-Char era nesupravegheat. Trecu pe lângă Kit Fisto 
într-o încercare disperată de a ajunge la Prinț. Kit Fisto prinse piciorul lui Tamson, 
se învârti şi îl aruncă pe Karkarodon departe de Print. 

— Ahsoka, scapă cu Prinţul! strigă Kit Fisto. Îl voi ţine eu la distanță. 

Fără ezitare, Ahsoka trase de un cablu de coborâre spre fundul mării. Îl apucă 
pe Prinţ şi folosi cablul retractabil pentru a-i trage în jos. 

Kit Fisto o privi pe Ahsoka şi pe Prinț dispărând în întuneric, în timp ce îl 
înconjura o echipă de droizi subacvatici. Îşi aprinse sabia şi se îndreptă strategic 
spre droizii care se apropiau. Îi tăie pe primii câţiva, dar observă rapid că se 
îndreptau tot mai mulţi spre el. În curând erau prea mulți pentru el ca să mai lupte. 
Încercă să navigheze printre ei, sperând să scape înapoi în apa întunecată şi tulbure. 
Dar era prea târziu. Droizii îl prinseseră. Acum era prizonierul lor. 


— Ce assta? strigă Jar Jar când văzu nava de foraj Trident venind deasupra 
lor. Eusa nu place vede nava aia mare şi monsstruoasă. 

Anakin şi Căpitanul Ackbar se întoarseră să vadă nava chiar când aceasta 
începu să se rotească. În cele din urmă, apa din jurul lor se învârti într-un con. 

— Asta nu e bine, spuse Anakin. Dacă nu ieşim de aici, chestia aia ne va rupe 
în bucăți. 

— Se pare că avantajul nostru nu a durat prea mult, adăugă Căpitanul 
Ackbar. 

În spatele lor, Armata Separatistă se regrupă. Anakin şi Ackbar se luptară prin 
apă, în timp ce soldații Gungani se învârteau şi se izbeau de clădiri. 

Îl văzură pe Jar Jar venind spre ei, împingându-se prin apa în spirală. 

Padme se zbătea împotriva curentului, iar nava de foraj Trident se învârtea 
deasupra ei. Conul de apă se învârtea în jurul ei, lovind-o dintr-o parte în alta. 

— Anakin! strigă ea în timp ce curentul o lua pe sus. 

Anakin se luptă să ajungă la ea. Îşi folosi toată puterea pentru a se propulsa 
împotriva curentului, dar ea dispăru în apa întunecată înainte ca el să se elibereze 
din apele învolburate. 

— Padme! strigă el când ea dispăru din fața lui. 

— Eusa merge şi găsseşte la ea, strigă Jar Jar în timp ce înota în întuneric. 

Ackbar înotă înapoi împotriva curentului şi îi strigă lui Anakin. 

— Avem o singură şansă să oprim acea navă, spuse el. Urmează-mă. 

Anakin urmă exemplul lui Ackbar şi îl urmă pe Mon Calamari spre tubul 
învolburat de apă. Pe măsură ce curentul devenea mai puternic, Anakin se ținu de 
spatele lui Ackbar în timp ce se luptau şi se străduiau să înoate spre nava Trident. 

Când ajunseră aproape, Ackbar strigă: 


— Taie unul dintre picioare! 

Anakin se lansă din spatele lui Ackbar spre fundul sondei. Urcă puţin înainte 
să-i dea drumul. Curentul îl învârti, iar el îşi roti sabia spre unul dintre picioare când 
trecu pe lângă el. Piciorul explodă, provocând o reacție în lanţ care distruse sonda şi 
făcu nava să se scufunde fără control spre fundul oceanului. 

Nava de foraj Trident se izbi de coralul care se ridica de pe fundul mării. Fumul 
gros şi negru se amestecă cu apa. 

— Padme, strigă Anakin prin întuneric. 

Nu se poate să fi mers prea departe, gândi el. 

Când apa se limpezi, Anakin putu vedea două siluete care înotau spre el. 

— Anakin, strigă o voce. Era Padme. Ea şi Jar Jar pluteau în apă în fața lui. Ai 
grijă, spuse ea. E o capcană. 

Anakin se învârti, sabia sa luminând apa din jurul lor. Prin apa tulbure putu 
distinge formele mai multor droizi subacvatici care se mişcau din toate direcţiile. Îi 
tăie pe primii câţiva care se apropiaseră, dar era prea târziu. Îi capturaseră deja pe 
Jar Jar şi Padme. Droizii năvăliră peste el când apa se limpezi. În depărtare, îl putea 
vedea pe Căpitanul Ackbar luptând cu o altă echipă de droizi subacvatici. Spera ca 
prietenul său să se descurce mai bine decât el. 

În afara oraşului, droizii subacvatici şi gărzile Quarrene adunară prizonierii 
clone, Mon Calamari şi Gungani capturați, urmând să fie duşi în lagărele de 
prizonieri care fuseseră amenajate la periferia oraşului. 

Tamson înota alături de un şir de prizonieri care erau escortați de droizi 
subacvatici, trăgându-l pe captivul Kit Fisto după el. 

Karkarodonul era mulțumit de captura sa. Trase de legăturile prizonierului 
său, dar Jediul rămase calm şi refuză să se zbată. Tamson îl trase pe Jedi mai 
aproape, dar Kit Fisto doar zâmbi şi rămase neclintit. Acest lucru nu făcu decât să-l 
înrăiască pe Tamson, care se bucura să-şi vadă inamicul suferind în mâinile sale. 

— Bucură-te cât mai poți, Jedi, spuse Tamson în timp ce se apleca aproape de 
Kit Fisto şi îşi arăta dinţii ascuțiți ca briciul. Am o închisoare specială care te 
aşteaptă. În curând vei experimenta o suferinţă dincolo de orice ţi-ai putea imagina. 

Îl predă pe Jedi unui droid subacvatic, care îl puse alături de ceilalți prizonieri. 

— Asigură-te că îl pui cu celălalt Jedi şi cu Senatoarea. Am planuri mari 
pentru ei. Tamson se întoarse către o altă echipă de droizi. lar voi, mergeţi să-l găsiți 
pe Prinț! strigă el. 


Ahsoka şi Lee-Char stăteau ascunşi în întunericul unei peşteri şi priveau cum 
Kit Fisto era escortat de către droizii subacvatici. 

— Acum suntem singurii care am rămas, spuse Prințul. 

— Îmi pare rău, Prinţe, răspunse ea. Ştiu că vrei să-ți salvezi poporul, dar 
acum trebuie să găsesc o modalitate de a te salva pe tine. Aceasta este misiunea 
mea. l-am promis Maestrului meu că te voi ţine în siguranţă. 

— Dar ştiu ce trebuie să fac, spuse Prinţul. Trebuie să conduc. Poporul meu 
are nevoie de mine. Doar că nu ştiu cum să câştig acest război. 

— Uite, spuse Ahsoka. Ştiu că eşti speriat, dar nu poţi lăsa frica să te 
controleze. 

— Tu nu eşti speriată? întrebă Lee-Char. 

— Obişnuiam să fiu. Tot timpul, răspunse ea. Până când mi-am dat seama că, 
dacă iei decizii din frică, ai mai multe şanse să greşeşti. 

Lee-Char se gândi la asta pentru o clipă. 

— Voi unifica Mon Cala din nou, promit. 

Erau prea mulți droizi subacvatici care îl căutau pe Prinț. Ahsoka trebuia să-l 
ducă în siguranță. 

— Trebuie să plecăm, spuse Ahsoka, conducându-l mai adânc în siguranța 
peşterii. 

Lee-Char se întoarse să se mai uite o dată la armata sa capturată... 


Ahsoka şi Lee-Char înotară prin peşterile de corali şi ajunseră în siguranţă sub 
o platformă de pe artera principală a oraşului. Ascunşi în umbră, priviră un pluton 


de droizi subacvatici cum înotau pe lângă ei. În mod miraculos, rămaseră 
neobservați. 

— Nu ne putem ascunde la nesfârşit, spuse Prinţul Lee-Char. 

— Armata Gungană a fost ultima dintre întăririle Republicii. Nu vor mai fi şi 
altele, spuse Ahsoka. Bătălia s-a încheiat — şi îmi pare rău să spun că am pierdut. 
Nu pot să-i salvez pe toți de una singură şi să vă protejez în acelaşi timp. Singura 
noastră speranță este să putem lua legătura cu Maestrul Yoda. Acum trebuie să 
găsim o cale de a pleca de pe această planetă. 

— Eşecul este al meu, spuse Lee-Char. Nu este vina Republicii sau a altcuiva. 
Am fost menit să conduc această lume aşa cum a făcut-o tatăl meu. A fost 
responsabilitatea mea şi am eşuat. 

Ahsoka observă că erau escortați mai mulți prizonieri. 

— Înapoi, spuse ea. 

Se ascunseră din nou în timp ce un grup de clone, Gungani şi Mon Calamari 
erau conduşi pe lângă ei şi coborâți în adâncurile inferioare. După ce trecură, Lee- 
Char şi Ahsoka înotară spre o nouă ascunzătoare, sub un conector de tuburi. 

Odată ajunşi în siguranța conectorului, Lee-Char spuse: 

— Dacă tatăl meu ar fi fost aici, s-ar fi putut uni cu Nossor Ri şi cu Quarrenii. 
Quarrenii şi Mon Calamarii au avut întotdeauna o relație dificilă, dar era 
respectuoasă. Asta a fost până la sosirea lui Riff Tamson. Odată ce Karkarodonul a 
intrat în capul lui Nossor Ri, alianța dintre Mon Calamari şi Quarreni s-a destrămat. 

— Quarrenii sunt folosiți, îi spuse Ahsoka. Dooku îi va trăda şi pe ei. Am mai 
văzut cum s-a întâmplat. 

Lee-Char se gândi un moment. 

— Dacă vom reuşi să trecem peste asta, trebuie să reunesc poporul Mon 
Calamari şi Quarren. 

Ahsoka era nesigură. Anakin îi spusese să îl țină pe Prinţ în siguranţă şi asta 
însemna să-l țină departe de luptă. Dar ea ştia că Lee-Char avea dreptate. Dacă i-ar 
fi putut uni pe Mon Calamari şi Quarreni, atunci ar fi putut avea o şansă să-i 
doboare pe Separatişti. 

— Bine, îmi place cum gândeşti, spuse Ahsoka, hotărând să fie de acord cu 
Prințul. Dar care este strategia? 

— Numără toți prizonierii, spuse el. Mon Calamarii, Gunganii şi clonele. Dacă 
am lupta cu toţii împreună, am fi mai numeroşi decât adversarul nostru. 

— Dacă asta va funcționa, răspunse Ahsoka, va trebui să-i anunțăm pe 
semenii tăi. Vor trebui să fie pregătiți să lupte. 

— Avem nevoie de Căpitanul Ackbar, spuse Lee-Char. Şi cred că ştiu unde îl 
putem găsi. 


Kit Fisto, Anakin, Padme şi Jar Jar se aflau printre coloanele de prizonieri care 
erau conduşi în camerele Senatului Mon Calamari. Odată ajunşi înăuntru, fură 
separați de ceilalți prizonieri Mon Calamari, Gungani şi clone. Un grup de droizi 
subacvatici îi escortă într-o închisoare improvizată în centrul camerei, unde îi aştepta 
Riff Tamson. 

— Aduceţi-i la mine, le ordonă el droizilor. 

Droizii subacvatici îşi folosiră mânerele grele ale armelor pentru a-i aduce pe 


prizonieri la Tamson şi Nossor Ri. 

— O Senatoare, doi Cavaleri Jedi şi un amfibian neîndemânatic. Aş fi crezut că 
Prințul va fi mai uşor de capturat decât voi patru, râse Tamson. 

Anakin îl privi pe liderul Separatist drept în ochi. Nu se lăsase intimidat de 
Karkarodonul uriaş. 

— Trebuie să facă parte din planul nostru, răspunse el. 

— Am avut exact acelaşi gând..., spuse Tamson în timp ce îi împingea pe 
Padme şi Jar Jar spre doi soldați Quarreni. 

— Daţi-i drumul! strigă Anakin în timp ce se desprindea din strânsoarea 
droidului. 

Se năpusti spre Padme, dar două gărzi Quarrene îşi încrucişară armele, 
blocându-i calea. Droizii subacvatici tăbărâră pe el înainte să mai poată face ceva. 
Tamson zâmbi. Putea simți sentimentele lui Anakin pentru Padme. 

— Pregătiți-i, spuse el. 

Gărzile Quarrene îi împinseră pe Padme şi Jar Jar în două capcane de crabi 
mechno?. Aceste capcane semănau cu nişte crabi uriaşi, mecanici, aproape droizi, 
care puteau ține prizonierii pe loc. Jar Jar şi Padme fură forțați să stea fiecare pe 
nişte piedestaluri care semănau cu vârful unui burghiu Trident. Deasupra lor plutea 
ceea ce părea a fi jumătatea superioară a crabului. Două brațe mecanice atârnau de 
fiecare. La capăt, cleştii gigantici le strângeau brațele, suspendându-le deasupra 
jumătăţii inferioare. Picioarele prizonierilor abia atingeau piedestalul. Din partea de 
sus a fiecărei capcane, ieşeau doi pedunculi mecanici având la capăt doi ochi 
galbeni, asemănători cu ai unor droizi, care vegheau asupra prizonierilor. 

— Daţi-mi drumul! strigă Padme către gardieni în timp ce ghearele capcanei i 
se închideau în jurul braţelor, dar rugămințile ei rămaseră neauzite. 

— Eusa nu place asta, spuse Jar Jar. Oh, assta sstrânge maxitare. 

Anakin se zbătu în legăturile sale. 

— Tamson! Lasă-i în pace! 

— Nu-ţi face griji, Jedi, răspunse Tamson. Sunt destule suferințe pentru toți. 

În timp ce Tamson vorbea, două cuşti construite din ceea ce păreau a fi tipari 
electrici se ridicară de la nivelurile inferioare ale camerei. Cei doi Jedi fură ghidaţi 
spre cuşti. Pe măsură ce se apropiau, Anakin şi Kit Fisto putură vedea cum țiparii 
trosneau de electricitate. Unul dintre ei se repezi la Anakin în timp ce era împins mai 
aproape. Gărzile Quarrene îi forțară pe Jedi să intre. 

— Acum spune-mi. Tamson zâmbi la disconfortul prizonierilor săi. Unde este 
Prințul Lee-Char? 

Anakin se uită tăcut înapoi la Tamson. Tamson îi făcu semn din cap unui 
gardian Quarren care înțepă țiparii cu arma sa, făcându-i să îi electrocuteze pe Kit 
Fisto şi Anakin. Ambii Jedi ţipară în agonie. 

Toate acestea erau prea mult pentru Nossor Ri, care îşi întoarse capul. 


2 Crabi mechno - Crabi Mon Cala - dispozitive de imobilizare cu repulsorlift folosite de Mon Calamari, 
constând dintr-o bază octogonală şi un vârf bifurcat cu două braţe hexagonale în formă de cleşte 
folosite pentru a prinde membrele prizonierului. 

Riff Tamson mărşălui prin centrul de comandă Separatist şi în fosta sală a 
tronului din palatul Mon Calamari. Avea o privire încrezătoare şi hotărâtă pe chipul 
său de rechin. În spate, îl urmau Nossor Ri şi doi droizi subacvatici înarmați. 

În timp ce se îndreptau spre centrul încăperii mari, o hologramă începu să 
pâlpâie. În fața lor apăru Contele Dooku. Droizii subacvatici rămaseră de pază de o 
parte şi de alta, în timp ce Riff Tamson şi Nossor Ri îşi plecară capetele. 

— Am capturat doi Jedi, my Lord, precum şi pe Senatoarea de Naboo, raportă 
Tamson. 

— Şi cum rămâne cu tânărul Prinţ? întrebă liderul Separatist. Era limpede că 
răbdarea lui era pe sfârşite. Ar fi trebuit să fie capturat în timpul primei lovituri. Aţi 
avut până acum mai multe ocazii de a-l prinde, dar îl lăsați să vă scape printre 
degete cu fiecare ocazie. Nu mă face să regret că te-am trimis pe Mon Cala. 

— l-am interogat pe Jedi, my Lord, spuse Tamson. Dar nu vor să dezvăluie 
unde se află Prințul. Rezistența Jedilor la durere este... impresionantă. 

— Continuă interogatoriul, Tamson, ordonă Contele Dooku. Şi îți sugerez să-ți 
concentrezi atenția asupra Senatoarei de Naboo. Cred că vei descoperi că ea este 
cheia pentru a-l înfrânge pe tânărul Anakin Skywalker. Este important să reuşeşti. 
Nu putem permite ca Prințul să supraviețuiască. Linia de sânge regal trebuie să fie 
ruptă. 

Nossor Ri înotă înainte. 

— Conte Dooku, este necesar? imploră el. Bătălia este câştigată, Prințul nu 
mai are nicio armată pe care să o adune. 

— Şi totuşi, găseşte mereu modalități să vă scape, adăugă Dooku. Vreau să-l 
văd executat, iar tu vei face asta să se întâmple. 

— Dar, my Lord, bătălia s-a terminat, imploră Nossor Ri. Acum este momentul 
ca Quarrenii să preia conducerea şi să se gândească la reconstrucție... 

— Să reconstruim? ripostă Dooku. Deşi această bătălie a fost câştigată, încă 
mai există un război, Nossor Ri. Un război în care tu ai jurat credință cauzei 
Separatiştilor. Dacă nu doreşti să-ți respecţi partea din înțelegerea noastră, sunt 
sigur că ne putem gândi la alte modalități de a obţine ceea ce vrem de la Mon Cala. 
Asta îți doreşti pentru poporul tău? 

— Nu, my Lord, răspunse nervos Nossor Ri. Doar că... 

— Să nu mă mai întrebi niciodată, spuse Dooku. Stai acolo unde eşti pentru că 
eu îți permit asta. Semenii tăi sunt în viață pentru că eu permit asta. Să nu uiţi asta 
prea repede! 

— Desigur, Conte. Nossor îşi plecă capul şi continuă: Îți datorăm totul. 

Dooku se uită la Tamson. 

— Au sosit soldații tăi? 

Soldaţi? gândi Nossor. De ce ar avea nevoie să aducă mai mulți soldați? 

— Da, Conte, au sosit în această dimineaţă, răspunse Tamson. Acum avem 
oraşul în totalitate sub controlul nostru. 

— Bine. Continuaţi conform planului, ordonă Dooku. 

Holograma se stinse. 

Tamson se întoarse şi făcu un gest spre intrarea în sala tronului. O armată de 


Karkarodoni feroce intră în perimetrul încăperii, apoi trecu prin centru. Tamson îşi 
salută soldații şi apoi îi conduse în luptă. 

Nossor Ri clătină din capul său plecat, cu o dezamăgire tăcută. Apoi se 
întoarse şi îi urmă încet. 


Ahsoka şi Prințul Lee-Char înotară prin tunelurile de alge marine şi corali care 
treceau pe sub oraşul Mon Calamari. Trebuiau să-l găsească pe Căpitanul Ackbar. 
Lee-Char socotea că, dacă fusese capturat în timpul ultimului asalt, trebuia să fi fost 
dus într-o tabără Separatistă de prizonieri. Ahsoka nu era prea sigură de acest plan. 
Continuară să caute până când găsiră ceea ce căutau. În depărtare văzură un grup 
de gărzi Quarrene şi droizi subacvatici care transportau soldaţii Mon Calamari şi 
Gungani capturați. Prințul Lee-Char şi Ahsoka înotară înaintea gărzilor, printre alge, 
şi se ascunseră. De acolo, văzură cum grupul de prizonieri fu escortat pe lângă cei. 

— Sunt îngrijorată de acest plan, spuse Ahsoka. Ar trebui să te ţin în siguranță 
şi asta pare o prostie. 

— Spune-mi că nu ai mai făcut niciodată ceva prostesc până acum, răspunse 
Prințul. Mai ales când sunt atâtea vieţi în joc. 

Ahsoka ştia că Prințul avea dreptate. Ea şi Maestrul ei se avântaseră cu capul 
înainte în multe situații prosteşti în trecut, mai ales dacă asta însemna să salveze 
vieți. 

— Bine, spuse ea. Dar la primul semn de pericol, te scot de acolo. 

În timp ce prizonierii treceau pe lângă ei, Ahsoka şi Prințul Lee-Char se 
ridicară din alge şi îi urmară. După puţin timp, ajunseră la ceea ce căutau. 

— Acolo este, spuse Lee-Char când ajunseră la o închisoare extinsă. 

Era mult mai mare decât celelalte închisori pe care le întâlniseră mai devreme. 

Tabăra era formată dintr-un sistem de închisori mai mici interconectate care o 
făceau să arate ca un sat improvizat. În jurul perimetrului, rânduri de gărzi 
Quarrene şi droizi subacvatici patrulau zona exterioară. 

— Cum putem fi siguri că îl găsim pe Căpitanul Ackbar înăuntru? întrebă 
Ahsoka în timp ce încerca să vadă dincolo de gărzi şi să intre în închisoare. 

— Există o singură cale de a afla, răspunse Lee-Char. 

Aşteptară până când văzură un alt lot de prizonieri fiind escortat spre tabără 
de droizi subacvatici înarmați. Cu prudenţă, se deplasară în spatele lor şi apoi îşi 
făcură loc treptat printre rândurile lor. Prefăcându-se acum că fac parte din grupul 
de prizonieri, urmară gardienii până când ieşiră într-un spaţiu mare, deschis. 

Prințul fu şocat să vadă numărul de soldați Karkarodoni care stăteau de pază 
în jurul prizonierilor. 

— Ăsta nu e un semn bun, zise el. Se pare că Tamson şi-a adus propriile 
întăriri. 

— E doar o chestiune de timp până când şi Quarrenii se vor regăsi în interiorul 
închisorii, adăugă Ahsoka. Faptul că Karkarodonii se află aici ar putea să lucreze în 
favoarea noastră. 

Unul dintre prizonieri îl recunoscu pe Lee-Char. 

— Printe, şi dumneavoastră sunteți prizonier aici? întrebă el. 

Câţiva Mon Calamari înotară spre Prinţ. Mulțimea în creştere o nelinişti pe 
Ahsoka. Scană împrejurimile pentru a vedea dacă observaseră gărzile. Din câte îşi 


dădea seama, erau în siguranţă. Dar ştia că nu puteau sta mult timp în loc deschis. 

— Mă aflu aici, începu Prinţul, dar nu ca prizonier. Am venit cu un mesaj. În 
calitate de viitor Rege al vostru, nu mi-am pierdut speranța. Se apropie momentul în 
care veți fi din nou liberi. Nu vă voi dezamăgi. 

— Vrem să vă credem, spuse prizonierul. Dar... dar cum poate fi posibil? 

— Vă rog să aveţi răbdare, răspunse Prințul. Am un plan, iar când va veni 
timpul va trebui să fiți pregătiți. Să ştie toată lumea că trebuie să luptăm pentru ceea 
ce este al nostru. 

Dintr-o dată, o voce se auzi din spatele lor. 

— Comandant Tano! 

Se întoarseră şi îl văzură pe Comandantul Monnk apropiindu-se cu doi soldați 
Mon Calamari. 

— Comandante! Cât mă bucur să te văd! spuse Ahsoka. 

— Amândoi trebuie să veniți imediat cu mine, spuse el în timp ce scruta zona 
în căutarea gărzilor. Veţi atrage prea multă atenţie aici şi cred că există cineva care 
se va bucura să vă vadă. 

Ahsoka îşi puse mâna pe brațul Prințului. 

— Haideţi, Înălțimea Voastră, spuse ea. Trebuie să continuăm să ne mişcăm. 

Prințul păru reticent să îşi părăsească poporul, dar avea o misiune. 

— Aveţi grijă de voi, le spuse el în timp ce se întorcea să plece. 

Ahsoka şi Prințul îl urmară pe Comandantul Monnk în timp ce înota. 

Un prizonier strigă după ei. 

— Prinţe! Nu ne puteți lăsa aici! spuse el. 

Prințul Lee-Char se opri şi se adresă poporului său. 

— Aveţi curaj! spuse el. Data viitoare când vă voi apărea, voi apărea ca Rege al 
vostru! 

În închisoarea Separatistă, Anakin şi Kit Fisto erau în continuare prinşi în 
cuştile vii făcute din țiparii electrici. Jedii se străduiră, dar părea imposibil să scape 
din celule. La fiecare mişcare, țiparii trimiteau şocuri electrice dureroase prin ei. 

În celula sa, Maestrul Fisto medita pentru a evita să se mişte. Reuşi să-şi 
calmeze mintea şi să se îndepărteze de ororile lumii din jurul său. Anakin, pe de altă 
parte, se lupta cu ţiparii. Şocurile dureroase îi străbăteau corpul, dar nu se putea 
resemna să fie prizonier în timp ce în jurul lui se desfăşura un război. 

Sub ei, Padme şi Jar Jar rămaseră blocaţi în legăturile lor ca nişte crabi. 
Braţele le tremurau în timp ce se străduiau să se menţină pe piedestale. 

— Anakin, nu ştiu cât de mult mai pot suporta, spuse Padme. Simt că braţele 
mele se vor rupe din încheieturi. 

— Da, braţe la eusa întinsse tare, adăugă Jar Jar. Eusa nu place să fie apucat 
aşa tare. 

Anakin trebuia să găsească o cale de a ieşi din cuşcă şi de a-i elibera pe 
ceilalți. Spera ca Ahsoka să aibă mai mult noroc în a-l proteja pe Prinț. O antrenase 
bine, dar ea găsea adesea modalități să se bage în necazuri. 

— Ştiu că e greu, dar amândoi trebuie să mai rezistați puțin. Ahsoka este încă 
liberă, spuse Anakin. În acest moment, este singura noastră şansă de a ieşi de aici. 
Nu am noroc cu ţiparii ăştia. Speram că vor rămâne fără electricitate, dar nu cred că 
se va întâmpla asta. 

Uşile închisorii se deschiseră şi Riff Tamson intră cu Nossor Ri şi cu o echipă 
de gărzi Karkarodone în spate. Tamson înotă până la Jedi şi îi ordonă paznicului să 
împungă celula lui Anakin. Acesta ţipă când o altă încărcătură electrică îi trecu prin 
corp, iar Tamson râse. Părea să-i facă plăcere să-l vadă pe Anakin suferind. Apoi 
înotă mai aproape de Jedi. Expresia lui se înăspri în timp ce ochii i se fixară pe 
Anakin. 

— M-am săturat să aştept, Jedi, spuse el. Unde este Prințul? 

Kit Fisto deschise ochii şi se uită calm la Tamson, care începu să înoate înainte 
şi înapoi în fața cuştilor lor. 

— Chiar dacă am şti, nu-ți vom spune, răspunse Kit Fisto. 

Tamson suspină. 

— Asta este regretabil. 

Apoi le făcu semn gărzilor să înțepe țiparii, făcându-i să îi electrocuteze pe 
ambii Jedi. Atât Kit Fisto, cât şi Anakin țipară în agonie când electricitatea le sfâşie 
trupurile. 

Tamson râse. 

— Ca să fiu sincer, nu prea contează pentru mine dacă ştiţi sau nu locația 
Prințului. V-aş tortura oricum. Apoi înotă până la cuşca lui Anakin. Dar Contele 
Dooku insistă să-l capturez pe Prinţ, adăugă el. Se apropie cât putu de mult de 
cuşcă şi îşi fixă ochii mici şi întunecaţi pe Anakin. Şi cred că există o mică şansă să 
mă înşeli şi să ascunzi nişte informații care mi-ar putea fi de folos. 

Îşi menţinu privirea o clipă înainte să înoate până la Padme şi Jar Jar. 

— Şi din poziţia mea, continuă el, nu-mi pot permite să risc. 

Se opri în fața lui Padme şi îşi trecu mâna cu gheare pe partea laterală a căştii 


ei. Anakin şi Kit Fisto se chinuiră să vadă ce făcea Tamson, dar fiecare mişcare 
declanşa şocuri electrice din celulele lor. 

Karkarodonul se uită la Jedi şi zâmbi. Îl priviră apoi cum îşi dădu ochii pe 
spate în cap şi îşi deschise larg fălcile masive. 

— Nu! ţipă Anakin în timp ce încerca să străpungă celula sa electrificată. 

Fălcile masive ale lui Tamson se prăbuşiră pe sticla căştii lui Padme. 

— Ahhhh! ţipă ea. Nu! 

Padme privi îngrozită cum geamul se crăpa în jurul dinților puternici ai 
Karkarodonului. Tamson îşi eliberă strânsoarea. În timp ce dinţii lui se îndepărtau, 
Padme nu putu decât să se roage ca sticla să reziste. Tamson admiră casca crăpată, 
părând mulțumit de rezultat. Se uită la Padme, care tremura de frică, şi apoi un 
firicel de apă începu să se strecoare prin crăpătura din cască. Era doar o chestiune 
de timp până când casca i se va umple cu apă. 

Tamson se uită la cei doi Jedi. 

— Timpul este esențial acum, spuse el. Spune-mi ce vreau să ştiu. 

Ochii lui Anakin se măriră de furie, în timp ce se lupta cu legăturile sale şi 
şocurile violente de electricitate îi străbăteau corpul. Dacă exista o cale de scăpare 
din cuşti, ştia că o va găsi. 


Comandantul Monnk îi conduse pe Prințul Lee-Char, Ahsoka şi pe ceilalți pe 
lângă paznicii droizi subacvatici şi intrară în una din numeroasele tabere ale 
închisorii. Acolo erau ținuți prizonieri clonele, Gunganii şi Mon Calamarii. Mulţi erau 
bătuți şi învinețiți. Lee-Char privi cum poporul său suferea umilința încarcerării. 
Atunci ştiu că trebuie să facă ceva pentru a-i elibera. Se împinse mai departe prin 
mulțime şi dădu peste Meena Tills aplecată peste Ackbar, care era rănit. 

Senatoarea schiță un zâmbet uşurat când îl văzu pe Prinţ. 

— Sunteţi în viață! spuse ea. Căpitane, ai avut dreptate! 

Gărzile Mon Calamari şi soldații clone îl înconjurară pe Căpitanul Ackbar, 
stând cu ochii în patru după droizii subacvatici. Ceilalți se înghesuiră în jurul lui 
Ackbar. 

— Prinţe, ştiam că vei supraviețui bătăliei, spuse Căpitanul rănit. 

— Căpitane, răspunse Prințul, am nevoie de ajutorul tău. Am un plan. Ştiu 
cum putem câştiga această luptă. 

Atât Ackbar cât şi Senatoarea Tills îl priviră cu curiozitate. Bătălia părea 
departe de a putea fi câştigată. 

— Dar bătălia s-a terminat, tinere Prinţ, spuse Ackbar. Şi se pare că am 
pierdut. 

Pe Ackbar îl durea să-i vorbească astfel Prințului. Ştia că băiatul încerca să fie 
un lider puternic, dar nu exista nicio speranţă ca Mon Calamarii să câştige războiul. 

— Nu, replică Lee-Char. În realitate, acum suntem mai numeroşi decât 
inamicul nostru. Îi putem copleşi. 

— Dar suntem prizonieri, spuse Senatoarea Tills. Dacă ne-am răscula, vom 
muri cu miile. 

— Nu şi dacă Quarrenii vor lovi primii şi ne vor ajuta în atacul nostru, 
răspunse Lee-Char. 

— Prințe, cum poţi să spui asta? întrebă Ackbar. Quarrenii ne-au trădat! L-au 


asasinat pe tatăl tău! 

— Nu, Căpitane, răspunse Lee-Char. Riff Tamson l-a asasinat pe tatăl meu. De 
asta sunt sigur. 

— Quarrenii sunt folosiți, adăugă Ahsoka. Am mai văzut-o întâmplându-se. 
Contele Dooku i-a înşelat. 

În acel moment, un droid subacvatic observă grupul strâns în jurul lui Ackbar. 
Folosindu-şi senzorii, scană grupul şi îl identifică cu certitudine pe Prinț. 

— Îl voi găsi pe Nossor Ri, spuse Prinţul. A fost prietenul tatălui meu. Ştiu că 
mă va asculta. 

— Cum poți fi sigur că va asculta? întrebă Senatoarea Tills. 

— Nu pot fi sigur, răspunse Lee-Char. Dar este timpul să conduc şi simt că 
aceasta este singura cale de acțiune. 

Toată lumea tăcu. Soldaţii Mon Calamari se uitară la Ackbar. 

— Îi voi pregăti pe luptătorii noştri, Prinţe, spuse Căpitanul Ackbar. 

— Dar, Căpitane, eşti rănit! spuse Meena Tills. 

Ackbar se ridică cu greu în picioare. 

— Voi fi pregătit să lupt, spuse el, întorcându-se spre Prinţul Lee-Char, alături 
de viitorul nostru Rege. 

— Voi aduna clonele rămase şi războinicii Gungani, spuse Comandantul 
Monnk. Care va fi semnalul? 

— Când Quarrenii vor ataca inamicul nostru, zise Prințul. Acesta va fi 
semnalul vostru. 

Cinci droizi subacvatici îşi croiră drum prin mulțime, încercând să ajungă la 
Prinţ. Ahsoka îi văzu şi duse mâna la sabie, dar Prințul întinse o mână şi o opri. 

— Nu! Lasă sabia, spuse el. 

— Eşti arestat, spuse un droid în timp ce îl înconjurau pe Prinţ. 

Prinţul se ridică şi îi privi pe droizii subacvatici. 

— Eu sunt Lee-Char, conducătorul poporului Mon Calamari, spuse el. Şi cer să 
vorbesc cu superiorii voştri! 

Ceilalți priviră cum Prinţul făcu un pas înainte cu încredere şi se predă gărzilor 
droide. 

Un droid subacvatic luă cele două săbii ale Ahsokăi şi o împinse în rând cu 


Prinţul. Împreună, ea şi Lee-Char, fură escortaţi afară din tabăra de prizonieri. 

Picătură cu picătură, apa se scurse în casca lui Padme. Ea stătea în picioare, 
închisă în capcană, incapabilă să împiedice apa să se ridice în jurul capului ei. Era la 
doar câteva răsuflări distanţă de nivelul apei care i se ridica deasupra gurii. Designul 
echipamentului de scufundare o împiedica să îşi încline capul prea mult spre spate, 
dar tot încerca. Fiecare milimetru cu care putea să-şi încline capul îi mai dădea 
câteva minute de viață prețioasă. 

În cealaltă parte a camerei, Anakin se lupta cu legăturile electrice. Fusese 
trimis de Consiliul Jedi să fie protectorul lui Padme. Acum stătea neajutorat, prins 
într-o cuşcă vie şi incapabil să se elibereze. Privind spre Maestrul Fisto, Anakin îl 
văzu pe Jediul mai în vârstă meditând în celula sa. Acesta era modul de lucru al 
Jedilor. 

De la o vârstă fragedă, învățăceii Jedi erau învățați să calmeze furtunile de 
emoții care îi traversau. Se spunea că emoţiile necontrolate, precum ura şi furia, îi 
puteau conduce pe Jedi spre calea părții întunecate a Forţei. Cu toate astea, în ciuda 
antrenamentelor, Anakin nu îşi putu calma furia din el. Unul dintre cei mai apropiați 
prieteni ai săi suferea la doar câțiva metri de el şi nu putea face nimic. 

Tamson îl înconjură pe Jedi. Era clar că sentimentele lui Anakin pentru 
Senatoare erau puternice. Tamson se întrebă dacă aceste sentimente erau suficient 
de puternice pentru ca Jediul să trădeze locaţia Prințului Lee-Char. 

Se presupune că Jedi sunt cunoscuţi pentru hotărârea lor puternică, gândi el, dar 
poate că nu sunt atât de hotărâți până la urmă. 

— Timpul prietenei tale se scurge, spuse Tamson. Încep să cred că amândoi 
spuneți adevărul şi că nu ştiţi nimic despre locul unde se află Prinţul. 

— Atunci fă ceva pentru a o salva, Tamson, spuse Anakin. Nu are rost să o 
lăsăm să se înece. 

— Nu cred că are rost, răspunse Tamson. Cu excepţia bucuriei pure de a privi 
cum se întâmplă. Cât de des are cineva ocazia să vadă cum se îneacă o Senatoare a 
Republicii chiar în fața sa? 

Anakin se năpusti asupra cuştii, încercând din nou să se elibereze. 

— Jur că dacă ea moare, vei plăti, spuse el în timp ce electricitatea îl străbătea. 

Dintr-o dată, comunicatorul lui Tamson porni. 

— L-am localizat pe Prinţ şi l-am luat în custodie, raportă un droid subacvatic. 
A cerut o audienţă cu conducerea. 

Tamson râse în timp ce se întorcea de la Jedi. 

— Desigur, adu-l la mine, răspunse Tamson. Ne întâlnim în sala tronului. 

— Am înțeles, spuse droidul. 

Nossor Ri se apropie de Tamson. 

— Sala tronului? întrebă el. 

— Da, răspunse Tamson. Vreau ca micuțul să mă vadă în locul meu de drept 
ca Stăpân al acestei lumi. 

— Stăpân?! exclamă Nossor Ri. Nu asta a fost înțelegerea cu Contele Dooku! 

Gărzile Karkarodonului îl imobilizară pe Nossor Ri. 

— Nu, nu asta a fost înțelegerea voastră. Tamson râse. Dar a fost a mea. 

Tamson se întoarse şi începu să înoate. 


— Aşteaptă! strigă Anakin. Padme! Trebuie să o salvezi! 

Tamson se întoarse încet şi privi casca lui Padme umplându-se cu apă. 

— Nu... Nu trebuie. 

Anakin încercă să se elibereze şi să se ducă după Tamson, dar fu din nou 
electrocutat. 

— Totuşi, îmi pare rău că o să ratez spectacolul, adăugă el. Va trebui să-mi 
povesteşti totul. 

Tamson se întoarse apoi spre gărzile sale. 

— Aduceţi-l şi pe Quarren, spuse el. 

Karkarodonii îl târâră pe Nossor Ri afară din cameră. 

— Ani! îl strigă Jar Jar pe Anakin. Eusa are o idee! 

— Nu acum, Jar Jar! răbufni Anakin. Trebuie să o salvăm pe Padme! 

Kit Fisto, care rămăsese calm, vorbi în sfârşit. 

— Anakin, trebuie să creăm o bulă în care ea să respire. Foloseşte Forța pentru 
a împinge apa departe de casca ei. 

— Mă ocup de asta, răspunse el. 

Anakin îşi linişti corpul şi respiră lung şi lent. Pentru a folosi Forţa într-un 
mod atât de controlat, trebuia să se distanţeze de emoţiile pe care le simţea. Îşi 
concentră mintea doar asupra apei care înconjura casca crăpată a lui Padme. Nu se 
gândi la chipul ei îngrozit sau la strigătele ei de ajutor. Se strădui să-şi îndepărteze 
acele gânduri din cap. Cu fiecare bătaie a inimii, furia şi frica pe care le simţise se 
estompau în fundal. În curând, nu mai erau decât o amintire îndepărtată. 

În timp ce mintea lui se curăța de orice emoție, simţi cum Forţa trece prin el şi 
ajunge în apa care o înconjura pe Padme. Curând, ambii Jedi se întinseră cu Forța. 
Apa din încăpere începu să se agite încet şi apoi să vibreze în timp ce oxigenul era 
smuls din moleculele sale şi se aduna sub forma unei bule în jurul căştii lui Padme. 

Odată ce bula de oxigen fu suficient de mare pentru a-i înghiți capul, apa din 
cască începu să se scurgă înapoi prin crăpătură. 

— Assta funcționează, assta funcționează! strigă Jar Jar. 

Pe măsură ce nivelul apei scădea, Padme respiră adânc de câteva ori. Nu ştia 
cât timp vor putea rezista Jedii. Aceştia continuară să se concentreze. Dacă le-ar fi 
fost întreruptă concentrarea, bula s-ar fi prăbuşit şi apa ar fi început să curgă înapoi 
în casca lui Padme. 

Jar Jar observă că ceva se mişca în cuşcă spre Anakin. Unul dintre ţiparii 
electrici îşi mişcă capul spre piciorul lui Anakin. 

— Ani, ai grijă! strigă Jar Jar. Un ssipar vine ssă te muşte. 

Dar Anakin era prea concentrat pe menţinerea bulei de aer pentru a-l auzi. 

Tiparul se aruncă înainte şi îl muşcă pe Anakin de picior. Jediul îşi întrerupse 
concentrarea, se împletici spre marginea cuştii şi fu electrocutat. 

Bula de Forță începu să se prăbuşească încet în jurul lui Padme. 

În acel moment, Jar Jar începu să scoată un zgomot ca o broască. Sunetul 
devenit din ce în ce mai puternic, până când scoase un glob de mucus şi îl scuipă 
spre Padme. Globul zbură şi lovi casca lui Padme, acoperind geamul crăpat cu o 
substanță lipicioasă. Chiar atunci, bula creată de Jedi dispăru şi apa se prăbuşi 
peste Padme. 

Jedii îşi ridicară privirile şi văzură că Padme era încă în viață, dar casca ei era 
acoperită de un strat gros de scuipat Gungan. 

— Padme! Îmi pare rău, spuse el. Nu am putut... 


— Assta impermeabilizare Gungană, spuse Jar Jar. Assta esste de ce înotăm 
noi atât de bine! 
Cei doi Jedi schimbară expresii uimite. 


Căpitanul Ackbar şi Comandantul Monnk se înghesuiră într-un colț izolat al 
taberei de prizonieri. Senatoarea Tills stătea într-o parte, pe jumătate ascultând şi pe 
jumătate plimbându-se. 

— Cu siguranță îl vor ucide, zise Senatoarea. Dacă nu au făcut-o deja. 
Căpitane, te-am însărcinat să te ocupi de siguranța Prințului Lee-Char şi uite ce s-a 
întâmplat. 

— Prințul ştia ce face, răspunse Ackbar. Indiferent dacă va reuşi sau nu, o va 
face cu curaj. Şi asta este ceea ce defineşte un lider. Poporul Mon Calamari îşi va 
aminti mereu asta. 

Comandantul Monnk îl întrerupse. 

— Dacă Prințul reuşeşte în misiunea sa, va trebui să fim pregătiți, spuse el. 
Căpitane, sunteţi sigur că veți fi suficient de întremat pentru a lupta? 

Căpitanul Ackbar îşi frecă uşor rănile. 

— Când va veni timpul, voi fi pregătit, spuse el. Asigură-te doar că restul 
trupelor sunt pregătite. 

— Am dat de ştire tuturor trupelor încarcerate - Mon Calamari, clone şi 
Gungani — să fie pregătiți să acționeze la momentul potrivit, răspunse Monnk. 

— Dar cum vom şti când să acționăm dacă suntem cu toţii blocaţi în această 
închisoare? întrebă Senatoarea Tills. 

— Când va veni timpul ca Dooku să îl execute pe Prinţul Lee-Char, răspunse 
Căpitanul Ackbar, se va asigura că va şti întreaga planetă. 


Capitolul 18 


Uşile de la sala tronului se deschiseră şi o echipă de gărzi Karkarodone şi 
droizi subacvatici îl escortară pe Prinţ în cameră. În spatele lor, o târâră pe Ahsoka. 
În timp ce scruta încăperea, fata se asigură să nu-l pierdea din ochi pe droidul cu 
săbiile sale. Dacă planul Prințului nu funcționa, recuperarea armelor ar fi fost cea 
mai bună şansă de a scăpa. 

Pe măsură ce înaintau mai departe în cameră, văzură deasupra lor tronul 
Regelui Yos Kolina, unde cu câteva zile în urmă, Prințul Lee-Char aproape că îşi 
ocupase locul de Rege. Acum, cocoţțat pe el, îl vazură pe Riff Tamson. Karkarodonul 
rânji când îl văzu pe Prinț condus spre el. Alături de Tamson se afla Nossor Ri cu o 
privire neliniştită. Lee-Char încercă să stabilească un contact vizual cu Quarrenul, 
dar Nossor Ri nu se uită la el. Întregul plan al Prințului se bazase pe capacitatea de 
a-i convinge pe Quarreni să i se alăture, dar acum părea îndoielnic că îi va putea face 
să asculte. 

Lee-Char se uită la ceilalți Quarreni din încăpere. Câţiva stăteau de pază în 
jurul camerei, dar de o parte şi de alta a tronului se aflau gărzi Karkarodone. Se 
temu că i-ar fi smuls gâtul dacă ar fi spus ceva greşit. 

— Salutări, Prinţe, spuse Tamson. Ne întâlnim din nou. Trebuie să recunosc că 
ai fost mai dificil de capturat decât am anticipat. Ai respectul meu... ca vânător față 
de prada sa. 

— Nu caut şi nici nu vreau respectul tău, răspunse Prințul Lee-Char. Am venit 
să cer eliberarea poporului meu. 

— Poporului tău?! râse Tamson. Te înşeli, Prinţe. Ei sunt poporul meu şi se 
află sub conducerea mea. Ei, ca şi tine, nu sunt nimic mai mult decât sclavi. 

— Domnia ta nu este recunoscută aici, Tamson! Poporul meu înseamnă toți cei 
care trăiesc în aceste mări, fie că sunt Mon Calamari sau Quarreni. 

Lee-Char se uită la Nossor Ri, care îşi ridică momentan privirea şi păru să ia 
act de ceea ce spusese Prințul Lee-Char. 

Tamson clătină din cap. 

— Cu siguranță că nu ai venit aici căutând ajutorul lui Nossor Ri, spuse el. 
Chiar crezi că şi-ar schimba poziția pentru a ţi se alătura? 

Gărzile Karkarodone se apropiară de liderul Quarren. Era clar pentru Lee-Char 
că Nossor Ri nu mai avea nicio putere. Quarrenii nu stăteau mai bine decât Mon 
Calamarii. 

— Quarrenii sunt deja sclavi! răspunse Prințul. Deşi s-ar putea să nu o vadă. 
Nossor Ri, l-ai cunoscut pe tatăl meu. Oricare ar fi fost problemele pe care le-au avut 
popoarele noastre în trecut, cu siguranţă trebuie să ştii că putem lucra împreună 
pentru a uni Mon Cala. Dooku şi Tamson nu vor decât să ne exploateze şi să ne lase 
oraşele distruse şi resursele epuizate. Ce va rămâne atunci pentru Quarreni? 

Nossor Ri îşi tinu capul plecat. 

— Ei bine, Nossor Ri, ai vrea să te alături acestui peştişor jalnic şi tatălui său 
mort? întrebă Tamson. 

Gărzile Karkarodone râseră în timp ce Nossor Ri rămase tăcut. 

— Poftim, vezi? Ha! continuă Tamson. Oricum, la ce ar fi bun ajutorul lor, 
Prinţe? Quarrenii sunt mai lipsiţi de curaj decât poporul tău. 


Gărzile Quarrene schimbară priviri în timp ce râsul gâlgâit al Karkarodonului 
umplu sala tronului. 

Prințul Lee-Char se ridică mai sus. 

— Atât timp cât voi trăi, voi da tuturor locuitorilor din Mon Cala speranța de a 
lupta încă o zi. 

— Hmmm. Speranţă, spuse Tamson. Suntem de aceeaşi părere, Prințe. De 
aceea am programat execuţia ta publică. Luaţi-l de aici! 

— Nu veţi scăpa cu asta. Poporul din Mon Cala se va ridica şi nu veți putea să 
ne opriți, spuse Prințul, în timp ce gărzile îl apucau de umeri. Nossor Ri! strigă Lee- 
Char. Încă mai este timp! Uniţi-vă cu noi şi ne vom apăra căminul. 

Tamson continuă să râdă în timp ce droizii subacvatici îl târau pe Prinţ din 
sala tronului. 

— Nu cred că a funcționat, îi spuse Lee-Char lui Ahsoka. Nossor Ri nici măcar 
nu s-a uitat la mine. Fără sprijinul lui, suntem condamnați. 

— Nu am de gând să-i las să vă execute, spuse Ahsoka. Dacă Quarrenii nu vă 
vin în ajutor, voi face tot ce pot ca să vă eliberez. 

— Mulţumesc, Ahsoka, spuse el. Ai devenit o prietenă de încredere, dar dacă 
asta este soarta mea, atunci asta trebuie să se întâmple. 

— Moartea ta nu va ajuta cu nimic, Prințe, răspunse ea. Am jurat că te voi ţine 
în siguranţă şi asta intenționez să fac. 


Anakin, Kit Fisto, Padme şi Jar Jar rămaseră încarcerați în interiorul 
camerelor Senatului. Stând calm în cuşca sa electrificată, Anakin se concentră 
asupra meditaţiei sale. 

— În regulă, cred că încep să mă obişnuiesc cu asta, spuse el, apoi fu din nou 
electrocutat, instantaneu. 

Kit Fisto râse. 

— Mai puţină vorbărie ajută. 

Patru gărzi Karkarodone intrară şi apucară cuştile, apoi se întoarseră şi le 
scoaseră din Senat. Un grup de droizi subacvatici îi luară pe Padme şi Jar Jar şi îi 
urmară. Mişcarea cuştilor îi făcu pe țipari să-i electrocuteze pe Jedi. 

— Jar Jar, nu văd nimic, spuse Padme, orbită de flegma Gunganului de pe 
casca ei. Unde ne duc? 

— Hei, voisa! strigă Jar Jar către unul dintre droizii subacvatici. Unde ducețţi la 
noisa? 

— La execuţia Prințului Lee-Char, răspunse droidul. 

O mulțime de prizonieri fusese adunați în interiorul sălii tronului. 
Comandantul Monnk şi Senatoarea Tills stăteau alături de Căpitanul Ackbar, încă 
rănit. În jurul lor, droizii subacvatici şi soldaţii Quarreni stăteau de pază, în timp ce 
navele de foraj Trident patrulau în zona exterioară. În centrul adunării, un grup de 
Karkarodoni feroce îl înconjurară pe Prințul Lee-Char. 

Tronul Mon Calamari fusese plasat în fața adunării, şi în el stătea Riff Tamson. 
În dreapta lui stătea stânjenit Nossor Ri, care era flancat de gărzi Karkarodone. Încă 
în legăturile lor, Anakin, Kit Fisto, Padme şi Jar Jar fură plasați în spatele tronului. 
Anakin privi cum Ahsoka fu condusă spre ei de două gărzi Karkarodone uriaşe. 

— Bună treabă cu protejarea Prințului, îi spuse el. 


— Totul face parte din plan, răspunse ea. 

— Speram să spui asta, adăugă Anakin cu un zâmbet ironic. Pot să fac ceva? 

— Din nefericire, de data asta nu mai depinde de noi, răspunse ea. Totul 
depinde de Prinț. 

— Nu sunt sigur că îmi place planul ăsta până la urmă, îi spuse Anakin. 

Riff Tamson îi făcu semn unui gardian, iar Prințul Lee-Char fu condus în fața 
tronului. Un grup de aproximativ o duzină de gărzi Quarrene se aflau în dreapta 
tronului, lângă Nossor Ri. 

Riff Tamson i se adresă Prințului Lee-Char. 

— Pentru crime împotriva statului Separatist, ordon executarea fostului Prinț 
Lee-Char. 

— Asta face parte din plan? o întrebă Anakin pe Ahsoka. Pentru că, dacă face, 
îmi place şi mai puțin. 

— Nu am spus niciodată că este cel mai bun plan, Maestre, spuse ea. Dar de la 
tine am învățat tot ce ştiu. 

— Asta nu mă face să mă simt mai bine, răspunse Anakin. 

— Nu ai autoritatea de a executa un şef de stat, strigă Padme. Mon Cala încă 
este o lume a Republicii şi, prin urmare, trebuie să te supui legilor ei. 

Tamson o ignoră pe Senatoare şi dădu din cap spre gărzile care îl înconjurau 
pe Prinț. 

— V-aţi primit ordinele. 

Două gărzi Karkarodone înotară până la Lee-Char şi îşi flexară fălcile. Aveau de 
gând să-l devoreze pe Prinţ în faţa tuturor. În mulțime, Ackbar şi Comandantul 
Monnk se uitară unul la celălalt ca şi cum ar fi aşteptat un semnal. 

Un gardian Quarren îl zări pe Ackbar şi îşi făcu loc prin mulțime. Ackbar se 
întoarse şi văzu mai multe gărzi Quarrene apropiindu-se de el şi de Comandantul 
Monnk. 

— Căpitane, spuse gardianul. Nossor Ri şi Quarrenii sunt cu voi. 

Gardianul Quarren îi înmână lui Ackbar o armă. Acesta aprobă din cap în timp 
ce se îndreptau amândoi spre Prinț. Un alt gardian Quarren îi înmână o armă 
Comandantului Monnk, care porni în spatele lui Ackbar. 

Riff Tamson deveni nerăbdător şi strigă către Karkarodonii care îl înconjurau 
pe Prinţ. 

— Omorâţi-l! 


Capitolul 19 


Gărzile Karkarodonului îşi dădură capetele pe spate la ordinul lui Tamson de 
a-l ucide pe Prinț. Prizonierii Mon Calamari ţipară când văzură cum gărzile se 
năpustesc asupra liderului lor. 

Căpitanul Ackbar rămase calm, cu blasterul ascuns. Ochii lui erau fixați pe 
Nossor Ri. Soarta Mon Calamarilor era în mâinile Quarrenilor şi spera că nu-l vor 
dezamăgi pe Prinț. Din locul în care se afla, putea probabil să tragă două rafale 
înainte ca gărzile să îl atingă pe Lee-Char. Dacă Quarrenii nu făceau ceva în curând, 
va depinde de el şi de Comandantul Monnk să îl salveze pe Prinţ. 

Ahsoka inspiră adânc. Avea o singură şansă să-l elibereze pe Prinţ. Trebuia să 
scape din legăturile droidului subacvatic, să-şi recupereze săbiile şi să elimine gărzile 
Karkarodone înainte ca acestea să se întoarcă împotriva ei. 

Se uită repede la Anakin, care simţise ce urma ea să facă. Dădu din cap spre el 
în cunoştinţă de cauză şi apoi închise ochii pentru scurt timp. Cu droidul subacvatic 
care îi ținea săbiile la vedere, Ahsoka îşi concentră toată energia pentru a se elibera 
din strânsoarea paznicului. 

Înainte ca ea să se poată elibera, Nossor Ri, asemenea unui calamar, sări în 
față şi, pe neaşteptate, aruncă o substanță neagră, asemănătoare cu cerneala, în apa 
din jurul zonei de execuţie. Abilitatea biologică de a elibera pigmentul întunecat în 
apă era un mecanism de apărare pe care îl posedau toţi Quarrenii. Încă din primele 
zile ale rasei Quarrene, o foloseau ca pe o perdea pentru a scăpa de prădători. Pe 
măsură ce Quarrenii evoluaseră, deveniseră mai puțin dependenţi de utilizarea 
sacilor de cerneală, iar acest lucru era ceva rar întâlnit la alte specii. 

Urmând exemplul lui Nossor Ri, gărzile Quarrene din apropierea tronului îşi 
eliberară cerneala în apă. În curând, tronul şi Lee-Char fură mistuiţi într-un nor de 
cerneală neagră şi groasă. 

Căpitanul Ackbar îi făcu semn din cap Comandantului Monnk şi doborâră 
rapid gărzile droide din jurul lor. Soldații Quarreni le urmară exemplul. 

Tamson răcni prin întuneric când îl pierdu din vedere pe Prinţ. 

— Omorâțţi-l, strigă el. Îl vreau mort. Îi vreau morţi pe toți! 

Prin norul de cerneală, Nossor Ri îl luă pe Prinţ şi îl scoase din pericol. 

— Vino cu mine, spuse el. Te voi duce în siguranță. 

Karkarodonii masivi, asemănători rechinilor, năvăliră prin întuneric pentru a- 
şi găsi ţinta. Tamson apăru din norul de cerneală pentru a vedea că gardienii 
Quarreni eliberaseră prizonierii. O armată combinată de Mon Calamari, Quarreni, 
clone şi Gungani ataca acum tronul. 

— Ai făcut o greşeală imensă, Nossor Ri, strigă el în timp ce îl căuta pe Prinţ. 
Îmi va face mare plăcere să te devorez eu însumi. 

În timp ce norul de cerneală se risipea, Ahsoka privi cum Ackbar şi Prinţul Lee- 
Char luptau alături de Quarreni. Se uită la Anakin, care dădu din cap spre ea. 

— Aşteaptă, Maestre, spuse ea. Te voi elibera într-o clipă. 

Se concentră asupra droidului subacvatic care o imobilizase şi apoi sări, 
scăpând din strânsoarea lui. În aer, dobori droizii din jurul ei şi apoi ateriză. Îl zări 
pe droidul subacvatic care îi ținea cele două săbii şi, folosind Forța, le trase pe 
amândouă la ea. Înainte ca droidul să-şi dea seama ce se întâmplase, Ahsoka 


aprinse una dintre săbii şi îl tăie. Apoi îi eliberă rapid pe Anakin şi Kit Fisto, tăindu- 
le cuştile de tipari. Kit Fisto se mişcă pentru a-i elibera pe Jar Jar şi Padme în timp 
ce Ahsoka îi aruncă lui Anakin una dintre săbiile sale. 

— Ţi-a luat destul de mult timp, Snips, spuse Anakin. Acum hai să vedem dacă 
nu putem egala scorul. 

Anakin aprinse lama verde şi împreună cu Padawana sa intrară în mijlocul 
luptei. În jurul lor, soldaţii Quarreni înarmau clonele şi Gunganii. Armata combinată 
îi depăşea cu mult numeric pe droizii subacvatici care erau împinşi înapoi. 

Tamson continuă să-l caute pe Prinţ. Îi văzu pe droizii subacvatici căzând unul 
câte unul sub tirurile Mon Calamarilor şi Quarrenilor. Soldaţii Karkarodonului erau 
singurii care rețineau forțele care înaintau. 

— Trimiteţi mai mulți droizi, strigă Tamson către unul dintre droizii subacvatici 
de lângă el. Cheamă toate rezervele. Nu mai vreau pe nimeni în viață în camera asta. 

— Recepţionat, răspunse un droid subacvatic în timp ce cerea prin radio mai 
multe întăriri. 

Tamson continuă să scaneze bătălia în căutarea Prințului. 

În lateral, Prinţul Lee-Char stătea alături de Nossor Ri. 

— Mulţumesc pentru ceea ce ai făcut acolo, spuse Lee-Char. Fără sprijinul 
Quarren, Mon Cala nu ar mai fi existat. 

— Nu pot să cred că lucrurile au scăpat atât de mult de sub control, spuse 
Nossor Ri. Îmi pare atât de rău. Tatăl tău a fost un mare lider şi ar fi trebuit să am 
încredere că şi tu vei face la fel. Sub conducerea mea, am predat planeta noastră 
Separatiştilor. Am fost un prost. 

— Este adevărat că dorinţa ta de putere a fost greşită, şi ai fost trădat de cei în 
care aveai încredere, spus Prințul. Dar avem o şansă să îndreptăm lucrurile. Avem de 
purtat o bătălie, iar eu am de gând să conduc poporul nostru spre victorie. 

Lee-Char întinse mâna către Quarren, iar Nossor Ri acceptă mâna Prințului. 

— Semeni mai mult cu tatăl tău decât am crezut, spuse el. Aş fi onorat să te 
urmez în luptă. 

Prințul Lee-Char porni şi atacă în centrul luptei. Printre luptători, îl văzu pe 
Tamson îndreptându-se spre el. 

— Atenţie! le strigă el celorlalți. 

Dar fu prea târziu. Masivul Karkarodon sfâşie toți soldaţii Mon Calamari şi 
Quarreni care se aflau între el şi Prinț. Prințul Lee-Char şi Tamson ajunseră față în 
față. Karkarodonul îndreptă o gheară puternică spre Prinţ, care făcu tot posibilul să 
respingă atacul. Tamson îl copleşi cu uşurinţă pe tânărul Lee-Char, dar Prințul nu se 
dădu bătut. Luptele din jurul lor încetiniră, iar toate privirile se îndreptară spre lupta 
lor. Atât Mon Calamarii cât şi Quarrenii îl încurajară pe Prințul lor. 

Prinţul, în ciuda voinţei sale, nu putu rezista mult timp. Porni un ultim atac 
asupra lui Tamson. Lee-Char încercă să-l prindă, dar Karkarodonul îl îmbrânci într-o 
parte. 

— Ai pierdut, Prinţe. Apoi râse în timp ce-şi arăta dinții pentru un ultim atac. 
Această planetă este acum a mea. Şi nici tu, nici calamarii ăştia nu puteţi face nimic 
ca să mă opriți. 

Lee-Char se ridică greoi de pe podea şi scoase un detonator termic pe care îl 
luase din centura lui Tamson în timpul ultimului său atac. 

Tamson nici măcar nu tresări. 

— Măcar ştii cum să-l porneşti? îl întrebă el pe tânărul Print. 


Fără să stea pe gânduri, Lee-Char aruncă detonatorul termic spre Tamson şi îl 
împuşcă cu blasterul său. O explozie masivă zgudui sala tronului. Când totul se 
linişti, Lee-Char îl căută pe Tamson printre dărâmături. Apoi, îşi văzu adversarul. 
Înotă în față şi văzu trupul fără viaţă al lui Tamson plutind pe podea. 

Prințul fu imediat înconjurat de soldații Mon Calamari şi Quarreni. Căpitanul 
Ackbar reuşi să treacă printre ei şi se îndreptă spre Lee-Char. 

— Sunteţi bine, Alteță? întrebă Ackbar. 

— Cred că da, Căpitane, răspunse Lee-Char. 

— Bine, răspunse Ackbar. Pentru că încă mai avem de câştigat un război. 

În jurul lor, soldaţii Karkarodoni rămaşi şi droizii subacvatici porniră la atac. 
Armata reunită a Mon Calamarilor şi Quarrenilor, împreună cu clonele şi Gunganii, 
continuară lupta sub comanda Prințului Lee-Char. 

În curând, soldaţii Karkarodoni îşi dădură seama că bătălia era pierdută şi 
fugiră din sala tronului. Droizii subacvatici rămaseră singuri în cameră, mult mai 
puţini decât la început. În câteva secunde, fură doborâți. 

Nossor Ri înotă spre Prinț. 

— Ziua a fost câştigată! strigă el. 

— Trăiască Prințul! aclamă Ackbar în timp ce armata unită Mon Cala se 
strângea în jurul Prințului. 

Curând, întreaga cameră începu să scandeze împreună cu Căpitanul Ackbar. 

Sala tronului fusese oarecum reconstruită şi toată lumea - Quarreni şi Mon 
Calamari — se adunase în ordine de o parte şi de alta a unui culoar larg. 

Lee-Char apăru şi se îndreptă spre partea din față a camerei. Senatoarea 
Meena Tills şi Nossor Ri se aflau la celălalt capăt al culoarului, împreună cu un preot 
Mon Calamari. În spatele lor se aflau Padme, Căpitanul Ackbar şi Jar Jar Binks, 
împreună cu Jedii. Ahsoka îi zâmbi cu mândrie Prințului. 

Lee-Char înotă cu hotărâre pe culoar, întâlnind ochii supuşilor săi. Dădu din 
cap şi le zâmbi încrezător în timp ce înainta. Când Prinţul Lee-Char ajunse în fața 
culoarului, Senatoarea Tills făcu un pas în față. 

— Tatăl vostru ar fi atât de mândru, spuse ea. 

— Ştiu, răspunse Prințul. 

Preotul făcu un pas înainte şi i se adresă lui Lee-Char. 

— Fie ca binecuvântările apei să vă păzească, iar puterea strămoşilor să vă dea 
tărie, spuse el. 

Nossor Ri înotă apoi înainte, purtând coroana Mon Cala. 

— În calitate de reprezentant al poporului Quarren, spuse el, vă promit 
loialitatea noastră. 

— Şi eu, în calitate de Rege al vostru, jur loialitate față de tot poporul Mon 
Cala, anunţă Lee-Char în sală. 

Nossor Ri aprobă din cap şi aşeză coroana pe capul lui Lee-Char, iar preotul se 
întoarse cu fața la cameră. 

— Vi-l prezint pe Regele Lee-Char! anunţă el. 

Toată lumea din sală aplaudă. 

— Trăiască Regele! Trăiască Regele Lee-Char! 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate popoarele 
erau egale în fața legii şi îşi trăiau viața cu drepturi care le garantau deopotrivă şansă 
şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei... În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor în hiperspațiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri ce a 
slujit la apărarea şi protecția popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună de la Forţță, Cavalerii Jedi au 
menținut pacea pe tot cuprinsul Galaxiei generații după generații şi au transmis mai 
departe crezul lor celor ce s-au dovedit deopotrivă capabili şi demni de cavalerism. 

Prin strânsa ei coeziune Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au putut 
dormi liniştiți în paturile lor, aflați în siguranță înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili la 
influență şi mită, plecându-se cel mai adesea în fața dorințelor celor implicaţi în 
afaceri de comerț interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SITH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 
vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 


sub denumirea de Stăpâni ai Sith-ilor. Pentru următoarele câteva mii de ani imperiul 
lor avea să prospere şi să crească. În acest timp cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul Sith 
şi a invadat Vechea Republică, însă armatele sale au fost înfrânte de forțele combinate 
ale flotei Vechii Republici şi ale Cavalerilor Jedi. Sadow cu o armată compusă din 
războinici Massassi a fugit spre marginile îndepărtate ale universului, oprindu-se în 
cele din urmă pe cea de-a patra lună a planetei Yavin. Aici dictatorul militar a început 
să facă experimente asupra celor ce l-au urmat, transformându-i în fiare 
monstruoase. Aceasta a avut drept consecință Războiul Fiarelor de pe Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar ei sunt 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prinţesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile demult 
decăzuțţilor Sith şi le foloseşte pentru a crea o proprie filosofie a Codului Jedi. Cu 
aceste cunoştinţe Kun pune la cale o vastă şi puternică frăție şi îşi arogă titlul de prim 
Stăpân întunecat al Sith. Kun şi alți Stăpâni Sith preiau controlul asupra Galaxiei şi 
reînvie vechiul Imperiu Sith. Lor li se opun în mod violent sute de Cavaleri Jedi. 
Războiul Sith care urmează este un conflict teribil în care multe personaje istorice 
importante sunt ucise, inclusiv Maestrul Jedi Arca. Toţi Cavalerii Jedi se adună 
laolaltă pe luna-junglă într-un front unit contra cetăţii fortificate Sith construite de 
Exar Kun. Cavalerii Jedi aliați printr-o masivă lovitură nimicitoare distrug pe 
supraviețuitorii Massassi. La scurtă vreme după aceea Exar Kun este şi el ucis de 
Cavalerii Jedi. Spiritul său este surghiunit pe un tărâm al întunericului veşnic pe 
Yavin 4. Stăpânii Sith sunt înfrânți şi nu se mai aude nimic despre ei până peste 
câteva secole, pe timpul războiului comerțului, pe Planeta Naboo. 


IMPERIUL... 


Un senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influență şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Preşedinte al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea puterea 
şi carisma de la partea întunecată a Forţei. El avea însă ambiții mult mai mari decât 
i-ar fi îngăduit funcția de Preşedinte, iar aceia care i-au netezit drumul spre înaltele 
sfere ale puterii politice se vor trezi curând înlăturați, întemnițați ori striviți de mâna 
grea a lui Palpatine, în timp ce acesta îşi urmărea fără cruțare țelul final. Din ordinul 
lui Palpatine, noul imperiu a început o cursă a înarmării cum nu a mai existat alta în 
istoria galactică. Imense nave cu o incredibilă putere de foc au sărit de pe planşeta de 
proiectare în existența reală parcă peste noapte. Progresul tehnologic ce a rezultat a 
determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o lume 
la alta. 

Sigur pe poziția sa, înconjurat de un nucleu militar ce-i ştia de frică, Palpatine 
s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns la 
cheremul capriciilor Împăratului, iar cele dintâi revolte împotriva lui Palpatine au fost 


înăbugşite aproape înainte de a izbucni. Cavalerii Jedi au fost vânați în mod sistematic 
şi executați sumar. Ei s-au văzut abandonați, trădați sau ucişi chiar de către aceia pe 
care îi apăraseră vreme îndelungată. Senatul marionetă ce fusese păstrat în funcțiune 
era permanent dezbinat, iar conducerea directă a fost încredințată guvernatorilor 
regionali numiți de Palpatine. Crearea unei arme teribile, una capabilă să distrugă o 
planetă întreagă cu un singură lovitură, a ţinut liderii îngroziți ai fiecărei lumi sub 
amenințarea anihilării. Steaua Morţii a fost ultimul cuvânt al lui Palpatine - 
asigurarea finală a puterii sale asupra miliardelor de fiinte pe care le conducea. 


ALIANȚA REBELĂ... 


Când imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forţă Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început fără să ştie, acest grup curajos a avut aliați în 
Senat. Acei senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale în secret răsturnarea lui printr-o 
mişcare de preemţțiune care ar fi concentrat valul rezistenței într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți a 
fost instalată. La o întâlnire în reşedinţa lui Organa în Casa Cantham din Oraşul 
Imperial, Mohtma a îndemnat la revoltă generală împotriva lui Palpatine şi a forțelor 
sale crescânde. Organa s-a opus, temându-se că o asemenea mişcare ar fi putut 
distruge nu numai pe Palpatine, dar şi întregul sistem de guvernare pe care ei luptau 
să-l salveze. Organa dedicase întreaga sa viață democraţiei Vechii Republici şi 
sistemului senatorial şi socotea că odată pusă în mişcare pentru a-l opri pe Palpatine 
anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simţit urgia militară a lui Palpatine. Masacrul de la Ghorman a avut loc atunci când 
guvernatorul planetar ghormanez a refuzat să se încline în fața lui Palpatine. Cetăţenii 
acestei lumi, sfidând o sporire Imperială a impozitelor au organizat un protest paşnic 
pe principalul port spaţial al planetei, blocând pistele de aterizare folosite de navele lui 
Palpatine. Zeci de persoane au fost ucise şi alte sute grav rănite când o navă militară 
condusă de Căpitanul (ulterior Marele Moff) Tarkin a aterizat intenționat peste 
protestatari când venise să adune noile taxe. Acest eveniment a marcat moartea Vechii 
Republici şi în acel moment multe alte lumi au înțeles că sistemul democratic pe care 
îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai rebelilor din Senat au pus la 
dispoziția liderilor rebeli informații strict secrete, permițându-le să plănuiască lovituri 
prin surprindere împotriva navelor şi trupelor Imperiale. 

Multele grupuri izolate de rezistență împrăştiate în toată galaxia i-au pricinuit 
puţine griji lui Palpatine. Conducătorii lor erau săraci, iar forțele lor dezorganizate. Ei 
aveau puține arme şi desigur nimic din ceea ce ar fi putut face față forțelor imperiale 
însărcinate cu eliminarea lor. Multe unități de rezistență au fost dispersate sau chiar 
nimicite, iar planeta lor a fost pusă sub legea marțială. 

Implicarea senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă la 
urechea lui Organa i-a permis să părăsească capitala imperială. Astfel ea a evitat 


capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicaţiilor, la un acces mai mare la fonduri, aprovizionare 
şi armament cele trei grupuri principale de rezistență au căzut de acord să se unească 
într-un grup coerent. Acest Tratat Corellian a pus bazele Alianţei care în scurtă vreme 
şi-a sporit puterea grație nou-formatei unități. 

Declaraţia Rebeliunii, ratificată la aceeaşi conferință, l-a sfidat în mod fățiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie. 

Ai înlăturat conducătorii aleşi ai planetelor, înlocuindu-i cu Moff-i şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane fără a beneficia de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi; 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intențiile noastre: 

Să luptăm şi să ne opunem ție şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie; 

Pentru îndeplinirea acestor țeluri noi punem chezăşie proprietăţile, onoarea şi 
viețile noastre” 


Lumile de pe întinderea galaxiei s-au unit în lupta contra tiraniei lui Palpatine 
şi a Imperiului său. Divergenţele care existaseră cândva între rase şi specii au fost 
aruncate peste bord, deoarece dorința comună de libertate a devenit centrul de 
greutate al vieților lor. Piloţi spațiali au străbătut distanțe interstelare, adeseori în 
mici nave de luptă, cu riscul de a fi detectați şi întemnițați de imperiali, în scopul de 
a se alătura Rebeliunii. 


